அம்னோவின் சூழ்ச்சிக்கு உடன்பட்டிருந்தால் அன்வார் இந்நேரம் பிரதமர் ஆகியிருப்பார்: பிகேஆர் எம்.பி.

அரசியல் நெருக்கடி ஏற்படுவதற்கு முன் பிகேஆர் தலைவர் அன்வார் இப்ராகிமை பிரதமர் பதவியில் அமர்த்த அம்னோ சூழ்ச்சி செய்ததாக புதிய தகவல் ஒன்று வெளியாகி உள்ளது. அந்த சூழ்ச்சிக்கு உடன்பட்டிருந்தால் இந்நேரம் அன்வார் பிரதமர் ஆகியிருப்பார் என செத்தியவங்சா நாடாளுமன்றத் தொகுதி பிகேஆர் உறுப்பினர் நிக் நஸ்மி நிக் அகமது தெரிவித்து உள்ளார்.

“பக்கத்தான் ஹரப்பான் கூட்டணியை விட்டு வெளியேறி ஊழல் வழக்குகளை எதிர்நோக்கும் அம்னோ தலைவர்களுடன் புதிய கூட்டணி ஏற்படுத்தினால் பிரதமர் பதவியை தமக்கு விட்டுத்தருவதாகக் கூறி தம்மிடம் ஒரு திட்டம் முன்வைக்கப்பட்டதாக திரு அன்வார் எங்களிடம் கூறினார்.

 “ஆயினும் பதவிக்காக, தம்மை ஆதரித்த மக்களுக்குத் துரோகம் செய்ய விரும்பவில்லை என்று பிரதமர் பதவியை ஏற்க திரு அன்வார் மறுத்துவிட்டார்,” என நிக் அகமது நேற்றைய இன்ஸ்டகிராம் பதிவில் குறிப்பிட்டுள்ளார். அரசியல் குழப்பம் துரதிருஷ்டவசமானது என்றாலும்கூட துரோகத்தையும் விசுவாசத்தையும் அடையாளம் காண அக்

குழப்பம் உதவியதாகவும் அவர் தெரிவித்துள்ளார்.


எல்லாத் துறைக்கும் பிரதமரே பொறுப்பு

கோலாலம்பூர்: மலேசியாவில் புதிய பிரதமராகப் பதவியேற்றிருக்கும் திரு முகைதீன் யாசினுக்கு பெரும்பான்மை பலம் உள்ளதா என நிரூபிக்கப்படுவதற்கு இன்னும் இரண்டு மாதம் காத்திருக்கும் நிலை ஏற்பட்டுள்ளது.

புதிய பிரதமர் நாடாளுமன்றக் கூட்டத்தை மே 18 ஆம் தேதிக்கு ஒத்தி வைத்துள்ளார். நாடாளுமன்றக் கூட்டத்திற்குப் பின் அமைச்சர்களின் பெயர் பட்டியல் வெளியிடப்படும்.

அதுவரையிலும் மலேசியாவின் அனைத்து அமைச்சுகளின் பொறுப்புகளுக்கும் பிரதமர் முகைதீன் யாசின் பொறுப்பு வகிப்பார். இந்த அறிவிப்பு அந்நாட்டின் அரசிதழில் அறிவிக்கப்பட்டுள்ளது. அதில் அரசாங்கத்தின் தலைமைச் செயலாளர் திரு முகமது ஸுக்கி அலி கையெழுத்திட்டுள்ளார்.

அரசியலமைப்புச் சட்டம் 43வது அதிகாரத்தின்படி திரு முகைதீன் யாசினை பிரதமராக மாமன்னர் நியமித்துள்ளார். அரசிதழில் அறிவிக்கப்பட்டுள்ள ஆணை 2020 மார்ச் ஒன்றாம் தேதி முதல் அமல்படுத்தப்படுகிறது” என்றும் தெரிவிக்கப்பட்டுள்ளது. இந்த அறிவிப்பு தலைமைச் சட்ட அதிகாரி அலுவலகத்தின் இணையத் தளத்தில் வெளியிடப்பட்டுள்ளது. அதில் மலேசியாவில் அனைத்துத் துறைகளுக்கும் அமைச்சரவையில் அமைச்சர்கள் நியமிக்கப்படும் வரை பிரதமர் முகைதீன் யாசினே பொறுப்பேற்க வேண்டும் என்று கூறப்பட்டுள்ளது.

திரு முகைதீன், மார்ச் ஒன்றாம் தேதி பிரதமராகப் பொறுப்பேற்றார். அப்போதே அவர், கல்வி அமைச்சு, வெளியுறவுத்துறை அமைச்சு ஆகியவற்றுக்கான தலைமைச் செயலாளர்களை தனது அலுவலகத்தில் சந்தித்து நடப்பு விவகாரம் குறித்துப் பேசினார்.

அவர்களைச் சந்தித்த புகைப்படங்களை பிரதமர் முகைதீன் தனது ஃபேஸ்புக் தளத்தில் பதிவேற்றியுள்ளார். அந்தப் படத்தில் பிரதமர் அலுவலகத்தில் இருந்த மேசை, அலமாரிகளில் எவ்விதப் பொருட்களும் இன்றி காலியாக இருந்தன.

பிரதமர் முகைதீன் பதிவேற்றியிருந்த ஃபேஸ்புக் பதிவில், கல்வி அமைச்சின் தலைமைச் செயலாளர் டாக்டர் முகமது காஸாலி அபாஸ், அந்தத் துறையில் மேம்படுத்தப்பட வேண்டிய பணிகள் குறித்த சில கருத்துகளைப் பகிர்ந்து கொண்டதாக கூறியிருந்தார்.

அதேபோல் வெளியுறவுத் துறையின் தலைமைச் செயலாளர் முகமது ஷாருல் இக்ரம் யாக்கோப்பிடம் உரையாடியது பற்றியும் தெரிவித்திருந்தார்.

மலேசியா எந்தெந்த நாடுகளுடன் அரசதந்திர உறவுகளைக் கொண்டுள்ளது என்றும் அனைத்துலக நாடுகளுடனான மாநாடுகள் என்னென்ன நிலுவையில் உள்ளன என்பது பற்றியும் தம்மிடம் திரு முகமது ஷாருல் இக்ரம் விவரித்ததாக பிரதமர் முகைதீன் தனது ஃபேஸ்புக் பதிவில் தெரிவித்துள்ளார்.

திரு முகமது ஷாருலுடன் விவாதித்தவற்றுள் ஆசியா-பசிபிக் பொருளியல் ஒத்துழைப்பு (ஏபெக்) மாநாட்டு கருத்தரங்கு முக்கியமாகக் கருதப்படுகிறது. இது இந்த நவம்பர் மாதம் மலேசியத் தலைநகர் கோலாலம்பூரில் நடைபெறவுள்ளது.


மலேசிய கட்டுமான தளத்தில் விபத்து; உயிருடன் மண்ணுக்குள் புதைந்த இரு வெளிநாட்டு ஊழியர்கள்

மலேசியாவின் குவாந்தானுக்கு அருகில் கட்டுமானத் தளத்தில் நிகழ்ந்த விபத்தில் வெளிநாட்டு ஊழியர் இருவர் உயிருடன் மண்ணுக்குள் புதைந்தனர்.

நேற்று நிகழ்ந்த இந்தச் சம்பவத்தில் உயிரிழந்த இருவரும் பங்ளாதேஷைச் சேர்ந்தவர்கள் என்று அடையாளம் காணப்பட்டுள்ளது. ஒருவர் 43 வயது முகமது ஷோரிஃபுல்; மற்றவர் 27 வயது ஜுல்ஹாஸ் ரஹ்மான்.

அந்த கட்டுமானத் தளத்தில் சாக்கடைக் குழாய் பதிக்கும் பணியில் மூன்று ஊழியர்கள் ஈடுபட்டிருந்தபோது நேற்று (மார்ச் 5) மாலை 4.15 மணியளவில் இந்த விபத்து நிகழ்ந்தது.

“ஆறு அடி ஆழ குழியில் இந்த மூவரும் பணிபுரிந்துகொண்டிருந்தனர். இரண்டு மண் அகழும் இயந்திரங்கள் அந்தக் குழிக்கு மேலே இயக்கப்பட்டுக்கொண்டிருந்தன.

“மண் அகழ்வு பணியின்போது அந்தக் குழியின் ஓரத்தில் சேகரிக்கப்பட்ட மண் குழிக்குள் விழுந்தது,” என்று டெர்மர்லோ மாவட்ட போலிஸ் அதிகாரி குறிப்பிட்டார்.

குழிக்குள் இருந்த மூவரில் ஒரு ஊழியர் குழிக்குள் விழுந்த மண்ணிலிருந்து இழுத்து மீட்கப்பட்டார். மற்ற இருவரையும் மீட்கும் பணி தோல்வியில் முடிந்தது.

அதனையடுத்து, தீயணைப்புத் துறை அதிகாரிகள் ஷோரிஃபுல்லின் உடலை மாலை 4.45 மணிக்கும் ஜுல்ஹாசின் உடலை மாலை 5 மணியளாவிலும் குழியிலிருந்து வெளியில் கொண்டு வந்தனர்.

#மலேசியா #வெளிநாட்டு ஊழியர் #விபத்து #தமிழ்முரசு


பதவி விலகிய லத்தீஃபா கோயா: எந்த நெருக்கடியும் கொடுக்கப்படவில்லை

மலேசிய ஊழல் தடுப்பு ஆணையத்தின் (எம்ஏசிசி) தலைவர் பதவியிலிருந்து தான் விலகியதை உறுதிபடுத்தினார் திருவாட்டி லத்தீஃபா கோயா.

லத்தீஃபா, 46, தனது பதவி விலகல் கடிதத்தை பிரதமர் முகைதீன் யாசினிடம் கடந்த திங்கட்கிழமை சமர்ப்பித்ததாக இன்று (மார்ச் 6) ஓர் ஊடக அறிக்கையில் தெரிவித்தார்.

“இது எனது சொந்த முடிவு. நான் பதவி விலக அழுத்தம் கொடுக்கபட்டது என்ற யூகங்கள் ஆதாரமற்றவை.

“நான் பிரதமரைச் சந்தித்துப் பேசினேன், அவர் எனது நிலையை புரிந்து கொண்டார்.

“1எம்டிபி நிதியை வெளிநாட்டிலிருந்து மீட்டெடுப்பதற்கான எம்ஏசிசியின் முயற்சிகள் மற்றும் நடவடிக்கைகள் குறித்தும் பிரதமரிடம் விளக்கமளித்தேன். அந்நடவடிக்கைகளுக்கு அவர் முற்றிலும் ஆதரவு தெரிவித்தார் என திருவாட்டி லத்தீஃபா கூறினார்.

#மலேசியா #எம்ஏசிசி #லத்தீஃபா கோயா


ஊதியம் வழங்காமல் சூடு வைத்து சித்ரவதை செய்தனர்: மலேசியாவிலிருந்து மீட்கப்பட்ட கேரள ஆடவர் புகார்

மலேசியாவில் சித்ரவதைக்கு ஆளான கேரள ஊழியர் ஒருவர் மலேசிய மலையாளிகள் சமாஜத்தின் முயற்சியால் மீட்கப்பட்டார்.

அவர் உடலில் சூடு வைக்கப்பட்டதற்கான தழும்புகள், தலையில் காயங்கள் உள்ளதாக உறவினர்கள் தெரிவித்துள்ளனர்.

கேரள மாநிலம் ஷொரனூர் பகுதியைச் சேர்ந்தவர் ஹரிதாசன். 45 வயதான இவர் மலேசியாவில் வேலை பார்க்கச் சென்றிருந்தார். அவரைப் பணிக்கு அமர்த்தியவர் மலேசியாவில் பல ஆண்டுகளுக்கு முன்பே குடியேறிய தமிழ் வம்சாவளியைச் சேர்ந்தவர். அங்கு பல நிறுவனங்களை நடத்தி வருகிறார்.

இந்நிலையில் கடந்த ஏழு மாதங்களாக ஹரிதாசனுக்கு ஊதியம் வழங்கப்படவில்லை எனக் கூறப்படுகிறது. இதையடுத்து ஊதியத்தை வழங்குமாறு அவர் கேட்டதால் ஆத்திரம் அடைந்த முதலாளி கடுமையாகத் தாக்கியதாக புகார் எழுந்துள்ளது.

சில நாட்கள் உணவு தராமலும், பின்னர் ஓர் அறையில் 26 நாட்கள் அடைத்து வைத்தும் தம்மை பணிக்கு அமர்த்தியவர் கொடுமைப்படுத்தியதாக ஹரிதாசன் தெரிவித்துள்ளார்.

“நான் பணத்தை திருடியதாக குற்றம்சாட்டி விறகு கட்டைகளால் தாக்கினர். பின்னர் இரும்புக் கம்பியை பழுக்கக் காய்ச்சி உடல் எங்கும் சூடு வைத்தனர். இரண்டு நாட்கள் முழுவதும் உணவும் தண்ணீரும் கொடுக்காமல் கொடுமைப்படுத்தினர்.

“26 நாட்கள் அடைத்து வைத்ததால் எனது காயங்கள் மோசமடைந்தன. அதனால் கவலையடைந்த ஊழியர்கள் சிலர் என்னைப் புகைப்படம் எடுத்து உறவினர்களுக்கு அனுப்பி வைத்தனர்,” என்று ஹரிதாசன் தெரிவித்துள்ளார்.

இதையடுத்து மலேசிய மலையாளிகள் சமாஜத்துக்கு இது குறித்து தகவல் கிடைக்கவே, அவர்கள் துரித நடவடிக்கை மேற்கொண்டனர்.

இதனால் அவரைப் பணிக்கு அமர்த்தியவர் வேறு வழியின்றி ஹரிதாசன் நாட்டை விட்டு வெளியேற சம்மதித்துள்ளார்.

இதையடுத்து கோலாலம்பூரில் இருந்து விமானம் மூலம் ஹரிதாசனை மலையாளிகள் சமாஜம் சென்னைக்கு அனுப்பி வைத்தது.

சென்னை வந்த அவர், பின்னர் ரயில் மூலம் கேரளா புறப்பட்டுச் சென்றார்.

தற்போது அவருக்கு அங்கு தீவிர சிகிச்சை அளிக்கப்பட்டு வருவதாகவும், அவரது உடல்நிலை சீராக இருப்பதாகவும் ஊடகத் தகவல்கள் தெரிவிக்கின்றன.

#ஹரிதாசன் #மலேசியா #கேரள ஊழியர் #மீட்பு


லத்தீஃபா கோயா: மீண்டும் மனித உரிமை வழக்கறிஞர் பணியைத் தொடரப்போகிறேன்

கோலாலம்பூர்: மலேசிய ஊழல் தடுப்பு ஆணையத்தின் (எம்ஏசிசி) தலைவர் பதவியைத் துறைந்த லத்தீஃபா கோயா, தான் மீண்டும் “மீண்டும் மனித உரிமை வழக்கறிஞராக வேண்டும் என்பதே எனது விருப்பம்," என்று அவர் கூறினார்.

லத்தீஃபா எம்ஏசிசி தலைவராக நியமிக்கப்படுவதற்கு முன்பு, பிகேஆர் கட்சியின் மத்திய குழு உறுப்பினராக இருந்தார். மனித உரிமை ஆர்வலரும் வழக்கறிஞருமான லத்தீஃபா, நஜிப், ஸாஹிட் உள்ளிட்ட அம்னோ தலைவர்கள் சம்பந்தப்பட்ட பல உயர் விசாரணைகளைக் கையாண்டுள்ளார்.

ஆணையத்தின் பணிகள் சீராக நடைபெறுவதை உறுதி செய்யும் வகையில் எம்ஏசிசி துணைத் தலைவர் அசாம் பாக்கியையும் சந்தித்து ஆணையத்தின் நடவடிக்கைகள் குறித்து லத்தீஃபா விளக்கியுள்ளார்.

நிலைப்பாடு அல்லது அரசியல் தலையீடு போன்றவற்றை பொருட்படுத்தாமல், ஊழலுக்கு எதிராக எம்ஏசிசி தொடர்ந்து போராடும் என்று தான் முழு நம்பிக்கையுடன் இருப்பதாகவும் அவர் சொன்னார்.

வழக்கு விசாரணை ஒன்றின் போது தன்னிடம் கிட்டத்தட்ட RM1 பில்லியன் (S$330 மில்லியன்) சொத்துகள் இருப்பதாக அம்னோவின் முன்னாள் தலைமை செயலாளர் தெங்கு அட்னான் தெங்கு மன்சோர் வெளிப்படுத்தியதையடுத்து, அவர் மீது விசாரணை நடத்த உத்தரவிட்டுள்ளதாக லத்தீஃபா நேற்று முன்தினம் அறிவித்திருந்தது குறிப்பிடத்தக்கது.


கட்சி தாவல்:  10 மில்லியன் ரிங்கிட் அபராதம்

புத்ராஜெயா: கட்சி தாவியவர்களிடம் இருந்து 10 மில்லியன் ரிங்கிட் (S$3.3 மில்லியன்) அபராதம் வசூலிக்கப்படுவதற்கான நடவடிக்கைகள் மேற்கொள்ளப் பட்டு வருவதாக பிகேஆர் கட்சி தெரிவித்துள்ளது.

பொதுத் தேர்தலில் போட்டியிடுவதற்கு முன் அவர்கள் கையெழுத்திட்ட சட்ட ஆவணங் களின் அடிப்படையில், இந்த நடவடிக்கை எடுக்கப்படும் என் றார் அக்கட்சியின் செயலாளர் சைஃபுதின் இஸ்மாயில்.

அடுத்த வாரத்தில் இது தொடர்பான வழக்கு ஆவணங்கள் அவர்களுக்கு அனுப்பி வைக்கப்படும் என்றார் கட்சிப் பொருளாளர் லீ சென் சுங்.

ஆனால் மலேசிய தேர்தல் சட்டம் நாடாளுமன்ற, சட்டமன்ற உறுப்பினர்கள் கட்சி மாறுவதை அனுமதிப்பதால், இது எந்தளவுக்கு சாத்தியம் என்பது தெளிவாக தெரியவில்லை.

பிகேஆர் கட்சியின் அஸ் மின் அலி உள்ளிட்ட 11 பேர் இரு வாரங்களுக்கு முன் அக் கட்சியிலிருந்து விலகி, சுயேச்சையாக செயல்படப் போவதாக அறிவித்தனர்.


மலேசியா: புதிதாக அறுவருக்கு கிருமித்தொற்று

பெட்டாலிங் ஜெயா: மலேசியாவில் நேற்று பதிவான ஆறு புதிய கிருமித் தொற்று சம்பவங்களையடுத்து மொத்த எண்ணிக்கை 99ஐ எட்டியதாக சுகாதார அமைச்சு தெரிவித்துள்ளது.

இந்த புதிய ஆறு சம்பவங்களும் 26வது நோயாளி சம்பந்தப்பட்ட பகுதியுடன் நெருங்கிய தொடர்புள்ளவை என்று சுகாதார இயக்குநர் டாக்டர் நூர் ஹிஷாம் அப்துல்லா தெரிவித்தார்.

“தொடர்புத் தடமறிதல் மூலம் இந்தப் புதிய சம்பவங்கள் அனைத்தையும் அடையாளம் கண்டுள்ளோம். அவர்கள் அனைவரும் தனிமைப்படுத்தப்பட்டு சிகிச்சைபெற்று வருகின்றனர்,” என்று அவர் கூறினார்.

மலேசியாவில் மொத்தமுள்ள 99 கொவிட்-19 கிருமி சம்பவங்களில் இரண்டு நோயாளிகள் சுவாசப் பிரச்சினை காரணமாக தீவிர சிகிச்சைப் பிரிவில் சிகிச்சை பெற்று வருகின்றனர். 24 பேர் சிகிச்சைக்குப் பிறகு குணமடைந்து வீடு திரும்பியதாகவும் அவர் சொன்னார்.

இதற்கிடையே, வூஹான் நகரில் இருக்கும் சுமார் 20,000 மலேசியர்களைத் திரும்ப அழைத்து வருவதற்கான எந்த திட்டமும் மலேசிய அரசாங்கத்திடம் இல்லை என்று சீனாவுக்கான மலேசிய தூதர் நுஷீர்வான் ஜைனல் அபிடின் தெரிவித்தார். “சீனாவில் உள்ளவர்களிட

மிருந்து தங்களை அழைத்துச் செல்லுமாறு எந்த கோரிக்கையும் வரவில்லை,” என்று அவர் சொன்னார்.


மலேசியா: புதிய அமைச்சரவை அறிவிப்பு

மலேசியாவின் எட்டாவது பிரதமராக சென்ற வாரம் பதவியேற்ற முகைதீன் யாசின், பலரும் எதிர்பார்த்துக் காத்திருந்த புதிய அமைச்சரவைப் பட்டியலை இன்று (ஜனவரி 9) வெளியிட்டார்.

இதன்படி, மலேசியாவில் துணைப் பிரதமர் என்ற பதவி இனி இல்லை. அதற்குப் பதிலாக நான்கு மூத்த அமைச்சர்கள் நியமிக்கப்பட்டுள்ளனர் என்று திரு முகைதீன் அறிவித்தார்.

சிங்கப்பூர், இந்தோனீசியா ஆகிய நாடுகளைப் போல் ஒருங்கிணைப்புக்கென உதவ இந்த நான்கு மூத்த அமைச்சர்களைத் திரு முகைதீன் தேர்ந்தெடுத்துள்ளதாக ஸ்ட்ரெய்ட்ஸ் டைம்ஸ் நாளிதழ் கூறியிருந்தது.

நான்கு மூத்த அமைச்சர்களை நியமிப்பதன்வழி, தரமான சேவையை வழங்கும் ஒரு திறமையான அமைச்சரவை அமைந்திடும் என்பது பிரதமர் முகைதீனின் எண்ணம்.

“பிரதமரான எனக்கு இந்த மூத்த அமைச்சர்கள் உதவுவர். நான் நாட்டில் இல்லாதபோது அமைச்சரவை கூட்டங்களை இவர்கள் ஏற்று நடத்துவர். இவர்கள் இருப்பதால், துணைப் பிரதமர் என்ற பதவி தற்போது தேவை இல்லை,” என்றார் திரு முகைதீன்.

நேரடி ஒளிபரப்பான செய்தியாளர் கூட்டத்தில் அவர் தமது புதிய அமைச்சரவையை அறிவித்தார்.

திரு முகைதீனின் பிரிபூமி பெர்சத்து மலேசிய கட்சி (பெர்சத்து), மற்றும் அம்னோ கட்சி ஆகியவற்றைச் சேர்ந்தவர்கள் புதிய அமைச்சரவையில் பெரும்பான்மையாக இருந்தனர்.

பிகேஆர் கட்சியின் முன்னாள் துணைத் தலைவரான அஸ்மின் அலி, அனைத்துலக வர்த்தகம் மற்றும் தொழில்துறைக்கு மூத்த அமைச்சராக உள்ளார்.

தற்காப்புக்கான மூத்த அமைச்சராக அம்னோ கட்சியின் துணைத் தலைவர் இஸ்மாயில் சப்ரி நியமிக்கப்பட்டுள்ளார்.

பொதுப்பணித் துறைக்கான மூத்த அமைச்சராக ஃபடில்லா யூசோஃப் தேர்ந்தெடுக்கப்பட்டுள்ளார். சரவாக்கின் ஆளும் கபுங்கான் கட்சியின் ஆக மூத்த எம்.பி. இவர்.

கல்வித் துறைக்கு மூத்த அமைச்சராக பெர்சத்து கட்சியைச் சேர்ந்த முகம்மது ராட்ஸி ஜிடின் பணியாற்றுவார்.

முன்னாள் தற்காப்பு அமைச்சரும் அம்னோ கட்சியின் முன்னாள் துணைத் தலைவருமான ஹிஷாமுதீன் ஹுசேன், புதிய வெளியுறவு அமைச்சராக நியமிக்கப்பட்டுள்ளார்.

ஊழல் குற்றச்சாட்டுகளில் தற்போது சிக்கியுள்ள அரசியல்வாதிகளுக்குத் தம் அமைச்சரவையில் இடமில்லை என்று சென்ற வாரம் பிரதமராக பதவியேற்று தாம் ஆற்றிய முதல் உரையில் குறிப்பிட்டிருந்தார் திரு முகைதீன்.

இதன்படி, முன்னாள் பிரதமர் நஜிப் ரசாக், அம்னோ தலைவர் அகமது ஸாஹிட் ஹமிடி மற்றும் அக்கட்சியின் முன்னாள் தலைமைச் செயலாளர் அட்னான் மன்சூர் ஆகியோர் அமைச்சரவையில் இடம்பெறத் தகுதியற்றவர்கள்.

“நேர்மையான அமைச்சரவையை உறுதிசெய்வதற்கு மலேசிய ஊழல் தடுப்பு ஆணையமும் போலிசும் அனைத்து உறுப்பினர்களையும் ஆராய்ந்தன,” என்றார் பிரதமர் முகைதீன்.


மலேசிய ஊழல் தடுப்பு ஆணையத்திற்கு புதிய தலைவர்

கோலாலம்பூர்: மலேசியாவின் ஊழல் தடுப்பு ஆணையத்தின் புதிய தலைமை ஆணையராக திரு அசாம் பக்ரி நியமிக்கப்பட்டுள்ளார். அவர் இதற்கு முன் ஆணையத்தின் துணைத் தலைவராகப் பதவி வகித்தார்.

ஆணையத்தின் தலைமை ஆணையராக இருந்த திருவாட்டி லத்தீஃபா கோயா அண்மையில் பதவி விலகியதைத் தொடர்ந்து திரு அசாம் பக்ரியிடம் தலைமை பொறுப்பு வழங்கப்பபட்டுள்ளது.

 இந்தத் தகவலை மலேசியப் பிரதமர் அலுவலகம் நேற்று வெளியிட்டது.

திருவாட்டி லத்தீஃபா கோயாவின் பதவி விலகல் கடிதத்தை மலேசியாவின் மாமன்னர் ஏற்றுக்கொண்டதாகப் பிரதமர் அலுவலகம் வெளியிட்ட அறிக்கையில் தெரிவிக்கப்பட்டது.

ஊழல் தடுப்பு ஆணையத்தின் தலைமை ஆணையராக பதவி வகித்து சேவையாற்றி திருவாட்டி லத்தீஃபா கோயாவுக்கு மலேசிய அரசாங்கம் நன்றி தெரிவித்துக்கொண்டது.

திரு அசாமின் நியமனத்தை மலேசிய மாமன்னர் ஏற்றுக்கொண்டதாகவும் மலேசியப் பிரதமர் அலுவலகம் தெரிவித்தது.

மலேசியாவில் ஆகச் சிறந்த ஊழல் தடுப்பு அதிகாரிகளில் ஒருவராகக் கருதப்படும் திரு அசாம் கடந்த 30 ஆண்டுகளாக ஆணையத்தில் பணியாற்றி வருவதாக மலேசியாவின் தி ஸ்டார் நாளிதழ் தெரிவித்தது.

1984ஆம் ஆண்டில் அப்போதைய ஊழல் தடுப்பு அமைப்பின் உளவியல் பிரிவில் உதவி புலனாய்வு அதிகாரியாக அவர் இணைந்தார். 2000ஆம் ஆண்டில் அவர் அமைப்பின் பேராக் மாநில அலுவலகத்தில் அவர் பணியாற்றினார்.

2007ஆம் ஆண்டில் ஊழல் தடுப்பு அமைப்பின் தலைமையகத்திற்குத் திரு அசாம் மாற்றப்பட்டார். அங்கு அவர் கிள்ளான் துறைமுக இலவச வட்டார மோசடியை விசாரணை செய்த சிறப்புப் பணிக்குழுவுக்குத் தலைமை தாங்கினார்.

அதே ஆண்டில் உளவியல் பிரிவின் இயக்குநராக அவருக்குப் பதவி உயர்வு வழங்கப்பட்டது. 2015ஆம் ஆண்டில் அவர் புலனாய்வுத் துறையின் இயக்குநராக நியமிக்கப்பட்டார்.

1எம்டிபி வழக்கின் தலைமை அரசாங்க வழக்கறிஞராக தொடரும் கோபால் ஸ்ரீராம்

இதற்கிடையே 1எம்டிபி வழக்கின் தலைமை அரசாங்க வழக்கறிஞராக திரு கோபால் ஸ்ரீராம் தொடரலாம் என்று புதிதாக நியமிக்கப்பட்டுள்ள தலைமைச் சட்ட அதிகாரி இட்ரிஸ் ஹருண் தெரிவித்துள்ளார்.

மலேசியாவின் முன்னாள் பிரதமர் நஜிப் ரசாக்கிற்கு எதிரான 1எம்டிபி வழக்கின் தலைமை அரசாங்க வழக்கறிஞராக 76 வயது திரு கோபால் ஸ்ரீீராமை முன்னாள் தலைமைச் சட்ட அதிகாரி டாமி தாமஸ் நியமித்தார்.

1எம்டிபி வழக்கின் தலைமை அரசாங்க வழக்கறிஞராக தொடரும்படி புதிய தலைமைச் சட்ட அதிகாரி தமக்கு உத்தரவிட்டுள்ளதாக முன்னாள் கூட்டரசு நீதிமன்ற நீதிபதியான திரு கோபால் ஸ்ரீராம் செய்தியாளர்களிடம் நேற்று தெரிவித்தார்.

நேற்று நஜிப்பின் மனைவி ரோஸ்மா மன்சூருக்கு எதிரான ஊழல் வழக்கு நடைபெற்றது.


ஜோகூர், மலாக்கா போல் பேராக் மாநிலத்திலும் ஆட்சி மாறியது

ஈப்போ: ஜோகூர், மலாக்கா ஆகிய மாநிலங்களைப் போல பேராக் மாநிலமும் பக்கத்தான் ஹரப்பான் கூட்டணியின் கைகளை விட்டுச் சென்றுள்ளது.

பேராக் மாநிலத்தில் பெரும்பாலான சட்டமன்ற உறுப்பினர்கள் மலேசியாவின் புதிய பிரதமர் முகைதீன் யாசினின் பெரிகாத்தான் நேஷனல் கூட்டணிக்குத் தாவியதை அடுத்து பக்கத்தான் ஹரப்பானின் ஆட்சி கவிழந்்தது.

பிரதமர் முகைதீனின் பர்சத்து கட்சியும், அம்னோவும், பாஸ் கட்சியும் கூட்டணி அமைத்து பேராக்கில் ஆட்சியைப் பிடித்துள்ளன.

பர்சத்து கட்சியைச் சேர்ந்த அகமது ஃபைசால் அசுமு பேராக்கின் முதலமைச்சராகப் பொறுப்பேற்பார். 59 தொகுதிகளைக் கொண்டுள்ள பேராக் சட்டமன்றத்தில் 30 தொகுதிகள் இருந்தால் ஆட்சியை அமைக்கலாம்.

இந்நிலையில், 32 சட்டமன்ற உறுப்பினர்களின் ஆதரவு தமக்கு இருப்பதாக திரு ஃபைசால் கூறினார்.


அன்வார்: மனம் தளர வேண்டாம்

மலேசியாவின் எதிர்க்கட்சிக் கூட்டணி ஆட்சியைப் பிடித்தால் டாக்டர் மகாதீருக்குப் பதிலாக கெஆடிலான் கட்சித் தலைவர் அன்வார் இப்ராஹிம் பிரதமராகப் பதவியேற்கும் சாத்தியம் அதிகம் இருப்பதாக தெரிவிக்கப்பட்டுள்ளது.

கூட்டணிக் கட்சிகள் இதுகுறித்து கலந்துரையாடப்போவதாகவும் பக்கத்தான் ஹரப்பான் மீண்டும் அரசாங்கத்தை அமைத்தால் அன்வார் பிரதமராகும் வாய்ப்பு அதிகம் இருப்பதாகவும் புளூம்பர்க் தொலைக்காட்சி நடத்திய பேட்டியின்போது திரு அன்வாரின் மனைவியும் மலேசியாவின் முன்னாள் துணைப் பிரதமருமான வான் அஸிஸா வான் இஸ்மாயில் கூறினார்.

பக்கதான் ஹரப்பான் கூட்டணியின் ஆட்சி கடந்த மாதம் கவிழ்ந்தது குறிப்பிடத்தக்கது. கடந்த பொதுத் தேர்தலில் பக்கத்தான் ஹரப்பான் கூட்டணி வெற்றி பெற்று ஆட்சியைக் கைப்பற்றியபோது டாக்டர் மகாதீர் பிரதமராகப் பதவியேற்றார்.

தகுந்த நேரம் வந்ததும் பிரதமர் பதவியை திரு அன்வார் இப்ராஹிமிடம் ஒப்படைக்கப்போவதாக அவர் கூறியிருந்தார்.

தமது நீண்டநாள் கனவு நனவாகப் பொறுமையுடன் காத்துக்கொண்டிருந்த அன்வாருக்கு அண்மையில் பேரிடி விழுந்தது. பக்கத்தான் ஹரப்பான் கூட்டணியில் ஏற்பட்ட உட்பூசல் காரணமாக ஆட்சி கலைந்தது.

இதற்கிடையே, பக்கத்தான் உறுப்பினர்கள் தொடர்ந்து மனுஉறுதியுடன் இருக்க வேண்டும் என்று திரு அன்வார் இப்ராஹிம் தெரிவித்துள்ளார்.

“ஆட்சி கவிழ்ந்த நாளன்று நிகழ்ந்தவை பற்றி நான் கூட்டணித் தலைவர்களிடம் விளக்கிவிட்டேன். என்ன நடந்தாலும் இந்தக் கூட்டணி தொடர்ந்து ஒற்றுமையுடன் இருந்து மேலும் வலிமை பெறும்.

“பதற்றம் அடைய தேவையில்லை. மீண்டும் உற்சாகத்துடன் செயல்பட வேண்டும்,” என்று தமது ஃபேஸ்புக் பக்கத்தில் திரு அன்வார் பதிவிட்டார்.

கூட்டணியில் இருந்துகொண்டே துரோகம் செய்தோரைப் பற்றி மலேசியர்களுக்கு எடுத்துத்துரைக்க வேண்டும் என திரு அன்வார் தமது கூட்டணியினரைக் கேட்டுக்கொண்டார்.

“இலட்சியத்தையும் கொள்கைகளையும் கைவிட்டுவிடாதீர்கள். இம்மாதிரியான துரோகச் செயல்கள் மீண்டும் நிகழ அனுமதிக்காதீர்கள். துரோகம் இழைக்கக்கூடிய தலைவர்கள் இருந்தால் தயவுசெய்து கூட்டணியைவிட்டு சென்றுவிடுங்கள்,” என்று திரு அன்வார் குறிப்பிட்டார்.

#மலேசியா #அரசியல் #அன்வார்


மலேசியா: புதிய அமைச்சர்கள் பதவியேற்பு

புத்ராஜெயா: மலேசியாவின் புதிய அமைச்சர்கள், துணை அமைச்சர்கள், செனட்டர்கள் ஆகியோர் நேற்று பதவியேற்றனர்.

பதவியேற்பு விழா இஸ்தானா மெலாவத்தி தேசிய மாளிகையில் நடைபெற்றது.

மலேசியாவின் மாமன்னர் முன்னிலையில் நான்கு மூத்த அமைச்சர்கள் உட்பட 31 அமைச்சர்கள், 38 துணை அமைச்சர்கள், பதவிஏற்றுக்கொண்டனர்.

மலேசிய இந்திய காங்கிரஸ் கட்சியின் துணைத் தலைவர் திரு சரவணன் முருகன் மனிதவள அமைச்சராகப் பதவியேற்றார்.

அனைத்துலக வர்த்தக, தொழில் அமைச்சர் அஸ்மின் அலி, தற்காப்பு அமைச்சர் இஸ்மாயில் சப்ரி யாக்கோப், பொதுப் பணி அமைச்சர் ஃபடில்லா இயூசோஃப், கல்வி அமைச்சர் டாக்டர் முகம்மது ரஸ்டி முகம்மது ஜிடின் ஆகியோர் மூத்த அமைச்சர்களாக நியமிக்கப்பட்டுள்ளனர்.

பிரதமர் முகைதீன் வெளிநாட்டுப் பயணங்கள் மேற்கொள்ளும்போது இந்த நால்வரும் அமைச்சரவையை வழிநடத்துவர்.

இம்முறை ஆறு செனட்டர்கள் நியமிக்கப்பட்டனர். புதிய செனட்டர்களும் நேற்று பதவியேற்றுக்கொண்டனர். அவர்களில் சிஐஎம்பி தலைமை நிர்வாக அதிகாரி துங்கு சஃப்ரூல் துங்கு அப்துல் அசிசும் ஒருவர். அவர் நிதி அமைச்சராக நியமிக்கப்பட்டுள்ளார். செனட்டராக நியமிக்கப்பட்டுள்ள கூட்டரசுப் பிரதேசத்தின் முஃப்தி ஸுல்கிஃப்லி முகம்மது அல் பக்ரி மலேசியாவின் இஸ்லாமிய விவகார அமைச்சராகப் பொறுப்பு வகிப்பார்.

அரசியல்வாதி அல்லாதோருக்கு செனட்டர் பதவி கொடுத்து அமைச்சராக்கும் முறையை மலேசியா இதற்கு முன்பும் கையாண்டுள்ளது.

இதற்கிடையே, இதற்கு முன் சந்திக்காத பல சவால்களை புதிய அமைச்சர்கள் எதிர்நோக்குவர் என்று அம்னோவின் துணைத் தலைவர் முகம்மது ஹசான் தெரிவித்துள்ளார்.

இதனால் புதிய அமைச்சர்கள் தங்கள் முழுத் திறனையும் பயன்படுத்தி சிறப்பாகச் செயல்பட வேண்டும் என்று அவர் கூறினார்.

புதிய பிரதமர், அமைச்சர்கள் ஆகியோர் தங்கள் திறனை நிரூபிக்க மலேசியர்கள் வாய்ப்பு அளிக்க வேண்டும் என்று திரு ஹசான் கேட்டுக்கொண்டார்.

புதிய அரசாங்கம் சந்திக்க இருக்கும் ஆகக் கடுமையான சவால்களில் கொரோனா கிருமித்தொற்றைக் கட்டுப்படுவது, நாட்டின் தேசிய பாதுகாப்பையும் பொருளியலையும் வலுப்படுத்துவது ஆகியவை அடங்கும் என்றார் அவர்.


‘நம்பிக்கை வாக்கெடுப்பில் முகைதீன் வெற்றி பெறுவார்’

மலேசியாவில் பல்வேறு அரசியல் திருப்பங்களுக்கு இடையே மாமன்னரால் தேர்ந்தெடுக்கப்பட்டு பிரதமர் பொறுப்பை ஏற்றுள்ள முகைதீன் யாசின் நம்பிக்கை வாக்கெடுப்பில் வெற்றி பெறுவார் என்று முன்னாள் பிரதமர் டாக்டர் மகாதீர் கூறியுள்ளார்.

பழுத்த அரசியல்வாதியான டாக்டர் மகாதீர், வயது 94, 1981 முதல் 2003 வரை பிரதமராக நாட்டை வழி நடத்தியவர். 2018ஆம் ஆண்டில் நடைபெற்ற பொதுத்தேர்தலில் 60 ஆண்டுகளுக்கு மேல் ஆட்சியில் இருந்த கூட்டணியைத் தோற்கடித்து மீண்டும் பிரதமராக பொறுப்பு ஏற்று அனைவரையும் வியக்க வைத்தவர்.

ஆனால் கடந்த பிப்ரவரி 24ஆம் தேதி கூட்டணியில் ஏற்பட்ட குழப்பம் காரணமாக பிரதமர் பதவியிலிருந்து அவர் விலகினார்.

இந்த நிலையில் மலாய் மொழி பத்திரிகையான சினார் ஹரியானுக்குப் பேட்டியளித்த டாக்டர் மகாதீர், ஆதரவாளர்களில் சிலர் முகைதீன் முகாமுக்கு தாவிவிட்டதால் தமக்கு பெரும்பான்மை ஆதரவு இல்லை என்று கூறினார்.

“எங்களுக்கு 114 நாடாளுமன்ற உறுப்பினர்களுக்கு மேல் ஆதரவு இருந்தது. ஆனால் தற்போது அது குறைந்துவிட்டது,” என்று கூறிய அவர், “நம்பிக்கையில்லாத் தீர் மானம் வெற்றி பெறாது,” என்றார்.

“என்னுடைய ஆதரவாளர்களை அவர் தமது பக்கம் ஈர்த்துக்கொண்டார்,” என்றும் அவர் கூறினார்.

டாக்டர் மகாதீருக்கு நாடாளுமன்றத்தில் குறைந்தது 112 உறுப்பினர்களின் ஆதரவு தேவைப்படுகிறது.

இந்தச் சூழ்நிலையில் அவரது பக்கத்தான் ஹரப்பான் கூட்டணியில் இடம்பெற்றுள்ள பழைய எதிரியான அன்வார் இப்ராஹிம், மார்ச் 9ஆம் தேதி நாடாளுமன்றம் கூடும்போது நம்பிக்கையில்லாத் தீர்மானத்தை கொண்டு வரப்போவதாக அறிவித்துள்ளார்.

ஆனால் இரண்டு மாதம் தாமதமாக நாடாளுமன்றம் கூடுவதால் பிரதமர் முகைதீனுக்கு தேவையான ஆதரவு கிடைத்துவிடும் என்று எதிர்பார்க்கப்படுகிறது.

இந்த நிலையில் டாக்டர் மகாதீரும் பக்கத்தான் ஹரப்பான் தலைவர்களும் தமக்கு ஆதரவளிப்பார்கள் என்று பிரதமர் முகைதீன் நம்பிக்கை தெரிவித்துள்ளார்.

#மலேசியா #முகைதீன் #மகாதீர் #அரசியல்


பிரதமர் முகைதீன்: மன்னிப்பு கேட்டு  மகாதீருக்கு கடிதம் எழுதியிருக்கிறேன்

மன்னிப்புக் கேட்டு முன்னாள் பிரதமர் மகாதீருக்கு கடிதம் எழுதியிருப்பதாக பிரதமர் முகைதீன் தெரிவித்துள்ளார்.

முன்னைய பிரதமரின் உணர்வு களை பாதிக்கும் வகையில் ஏதாவது நடந்திருந்தால் அதற்காக தாம் மன்னிப்புக் கேட்டுக் கொள்வதாகவும் அவர் கூறினார்.

புதிய அமைச்சரவை அடுத்த தேர்தல் வரை நீடிக்கும் என்று டாக்டர் மகாதீர் கூறியிருப்பதை தாம் வரவேற்பதாகவும் பிரதமர் முகைதீன் சொன்னார்.

“புதிய அரசாங்கத்தை நாங்கள் அமைத்துள்ளோம். இதனை டாக்டர் மகாதீர் அங்கீகரிக்க வேண்டும் என விரும்புகிறோம். இது, மக்களின் அரசாங்கம். இது, சட்டப் பூர்வமாக அமைக்கப்பட்ட அரசாங்கம்,” என்று முதல் அமைச்சரவைக் கூட்டத்துக்கு தலைமை வகித்த பிறகு செய்தியாளர்களிடம் பேசிய பிரதமர் முகைதீன் கூறினார்.

டாக்டர் மகாதீருடன் சமரசம் செய்துகொள்ள விருப்பமா என்று கேட்டதற்கு சிறப்பாகச் செயல்படவும் மக்களுக்கு உதவவும் ஆன அனைத்தும் செய்யப் போவதாக அவர் தெரிவித்தார்.

டாக்டர் மகாதீரை சந்திக்க விரும்புவதாகவும் அவர் கூறினார்.

“நாட்டின் நலனுக்காக அவரை எந்த நேரத்திலும் எந்த இடத்திலும் எங்கு வேண்டுமானாலும் சந்திக்க தயார்,” என்றார் பிரதமர் முகைதீன்.

இதற்கிடையே தாம் இல்லாத சமயத்தில் அஸ்மின் அலி தலைமையில் அமைச்சரவைக் கூட்டம் நடைபெறும் என்று திரு முகைதீன் அறிவித்துள்ளார்.

“மூத்த அமைச்சர்களாக நியமிக்கப்பட்ட நால்வரும் சமம். நான் இல்லாத நேரத்தில் அமைச்சரவைக் கூட்டத்துக்கு அஸ்மின் தலைமையேற்பார்,” என்று திரு முகைதீன் குறிப்பிட்டார்.


செம்பனை: இந்தியாவுடன் பேச மலேசியா முடிவு

செம்பனை எண்ணெய் விவகாரத்தில் இந்தியாவுடன் பேசி ஒரு மாத காலத்திற்குள் தீர்வு காண விரும்புவதாக மலேசியா தெரிவித்தது.

இரு நாடுகளுக்கு இடையே உறவை மேம்படுத்தும் விதமாக விரைவில் இந்தியாவுக்கு பேராளர் குழு ஒன்றை அனுப்பி வைக்க விரும்புவதாகவும் மலேசிய அமைச்சர் முஹமது கைருடின் அமான் ரசாலி தெரிவித்தார்.

உலகிலேயே இந்திய பயனீட்டாளர்கள் ஆக அதிக அளவில் சமையல் எண்ணெய்யைப் பயன்படுத்துகின்றனர்.

இந்த நிலையில் இவ்வாண்டு மலேசியாவிலிருந்து இறக்குமதி செய்யப்படும் செம்பனை எண்ணெய்க்கு இந்தியா கட்டுப்பாடுகளை விதித்துள்ளதாகக் கூறப்படுகிறது.

இந்தியாவின் காஷ்மீர் மாநிலத்தின் மீதான இந்தியாவின் கொள்கைகளை மலேசியாவின் முன்னாள் பிரதமர் டாக்டர் மகாதீர் விமர்சித்ததால் இந்தியா பதிலடித் தரும் விதமாக மலேசிய எண்ணெய்க்கு கட்டுப்பாடுகளை விதித்தது.

இந்த நிலையில் புதிய பிரத மராக பொறுப்பு ஏற்றுள்ள முகை தீன் தலைமையிலான அமைச்ச ரவை இந்தியாவுடனான உறவை மேம்படுத்த முயற்சிகளை எடுத்து வருகிறது.


1எம்டிபி: $240 மில்லியன் அமெரிக்க டாலரை அமெரிக்க நீதித் துறை பிடித்துக்கொண்டது

கோலாலம்பூர்: 1எம்டிபி நிதியை மலேசியாவிடம் தற்போது திருப்பிக் கொடுப்பது குறித்து அமெரிக்கா நன்கு யோசித்து முடிவு எடுக்க வேண்டும் என்று மலேசியாவின் முன்னாள் பிரதமர் டாக்டர் மகாதீர் முகம்மது தெரிவித்துள்ளார்.

மலேசிய அரசுக்குச் சொந்தமான 1எம்டிபி நிதி கையாடப்பட்டது குறித்து நடத்தப்பட்ட விசாரணையை அடுத்து மீட்கப்பட்ட தொகையை மலேசியாவிடம் அமெரிக்கா ஒப்படைக்க உள்ளது.

மலேசியாவின் முன்னாள் பிரதமர் நஜிப் ரசாக் 1எம்டிபி மோசடியில் ஈடுபட்டதாகக் கூறப்படுகிறது. இதுதொடர்பான வழக்கு நடந்து வருகிறது.

நஜிப் தலைமையிலான தேசிய முன்னணி கூட்டணி தேர்தலில் தோற்றதை அடுத்து பக்கத்தான் ஹரப்பான் கூட்டணி ஆட்சியைப் பிடித்தது.

பக்கத்தான் ஹரப்பான் ஆட்சியில் நஜிப்புக்கு எதிரான விசாரணை நடத்தப்பட்டது. அவருக்கு எதிராக வழக்கு பதிவானது. அதுமட்டுமல்லாமல் மீட்கப்பட்ட தொகையை அமெரிக்கா தன்னிடம் ஒப்படைக்க வேண்டும் என்று பக்கத்தான் ஹரப்பான் அரசு தெரிவித்திருந்தது.

நஜிப்பின் ஆட்சியின்போது 1எம்டிபியிலிருந்து 4.5 பில்லியன் அமெரிக்க டாலருக்கும் அதிகமான தொகை கையாடப்பட்டதாக அமெரிக்க நீதித் துறை தெரிவித்திருந்தது. கடந்த மே மாதத்தில் ஏறத்தாழ 200 மில்லியன் அமெரிக்க டாலரை அது மலேசியாவிடம் திருப்பிக் கொடுத்தது.

அண்மையில் டாக்டர் மகாதீர் பிரதமர் பதவிலியிருந்து விலகியதை அடுத்து கொடுக்கப்பட இருந்த $240 மில்லியன் அமெரிக்க டாலரை அமெரிக்க நீதித் துறை பிடித்துக்கொண்டது.

தற்போது அம்னோவின் ஆதரவுடன் திரு முகைதீன் யாசின் பிரதமராக இருக்கிறார். அம்னோவின் தலைவராக நஜிப் இருந்தது குறிப்பிடத்தக்கது.

இதை மனதில் கொண்டு தற்போதைய சூழ்நிலையில் 1எம்டிபி பணத்தை மலேசியாவுக்குத் திருப்பிக் கொடுப்பது குறித்து அமெரிக்கா நன்கு யோசித்து முடிவெடுக்க வேண்டும் என்றார் டாக்டர் மகாதீர்.

“நாங்கள் ஆட்சி அமைத்தபோது அமெரிக்காவின் நீதித் துறை கையாடப்பட்ட பணத்தை எங்களிடம் ஒப்படைத்தது. ஏனென்றால் அந்தப் பணத்தை கையாடியவர்களை நாங்கள் தேர்தலில் வீழ்த்தினோம்.

“ஆனால் தற்போது பணத்தைத் திருடியவர்களிடமே அது திரும்ப செல்ல இருக்கிறது. அமெரிக்க நீதித் துறை ஒன்றுக்கு இரண்டு முறை யோசிக்க வேண்டும்,” என்று டாக்டர் மகாதீர் நேற்று தெரிவித்தார்.

1எம்டிபி மோசடி தொடர்பாக குறைந்தது ஆறு நாடுகள் விசாரணை நடத்துகின்றன.


‘மே மாதத்தில் பக்கத்தான் ஹரப்பான் மீண்டும் ஆட்சிக்கு வரக்கூடும்’

கோலாலம்பூர்: வரும் மே மாதத்தில் பக்கத்தான் ஹரப்பான் கூட்டணி மீண்டும் ஆட்சிக்கு வரக்கூடும் என்று கெஅடிலான் கட்சித் தலைவர் அன்வார் இப்ராஹிம் தெரிவித்துள்ளார்.

பக்கத்தான் ஹரப்பான் கூட்டணியில் இருந்த நாடாளுமன்ற உறுப்பினர்கள் சிலர் சுய லாபத்துக்காக எதிர்க் கூட்டணிக்குத் தாவியதாக மலேசியாவின் முன்னாள் பிரதமர் டாக்டர் மகாதீர் முகம்மது தெரிவித்ததை திரு அன்வார் ஏற்க மறுத்தார்.

மலேசியாவின் பிரதமராக திரு அன்வார் அவசரப்பட்டதே பக்கத்தான் ஹரப்பானின் ஆட்சி கவிழ காரணமாக இருந்ததாக டாக்டர் மகாதீர் தெரிவித்திருந்தார்.

இதற்கு திரு அன்வார் கருத்து தெரிவிக்க மறுத்துவிட்டார்.

“அடுத்த சில வாரங்களில் எடுக்க வேண்டிய நடவடிக்கைகளைப் பற்றி நாங்கள் ஆராய்ந்து வருகிறோம். எதுவும் சாத்தியம்,” என்று 72 வயது திரு அன்வார் செய்தியாளர்களிடம் தெரிவித்தார்.


‘அம்னோ பெர்சத்துவுக்குக் கீழ் இருக்கும் கட்சியல்ல’

ஜோகூர் பாரு: அம்னோ ஓர் அரசியல் கட்சி என்றும் அது பெர்சத்து கட்சிக்கும் பிரதமர் முகைதீன் யாசினுக்கும் கீழ் செயல்படும் கட்சி அல்ல என்றும் அம்னோவின் உதவித் தலைவர் முகம்மது காலித் நோர்டின் தெரிவித்துள்ளார்.

தமது கட்சியினருக்குப் போதுமான அமைச்சர் பதவியை திரு முகைதீன் தரவில்லை என்று அம்னோ வருத்தம் தெரிவித்ததற்கு இதுவே காரணம் என்பதை முன்னாள் தலைமை நீதிபதி அப்துல் ஹமீது முகம்மது புரிந்துகொள்ள வேண்டும் என்றார் அவர்.

நாடாளுமன்றம் கலைக்கப்பட வேண்டும் என்று அம்னோ ஆரம்பத்திலிருந்தே கூறி வருவதாக முன்னாள் ஜோகூர் முதலமைச்சரான திரு காலித் தெரிவித்தார். நாடாளுமன்றம் கலைக்கப்பட்டால் தேர்தல் நடத்தப்பட வேண்டும்.

“டாக்டர் மகாதீர் எடுத்த நடவடிக்கைகளால் மலேசிய அரசியலில் சர்ச்சைகள் அதிகரித்ததை அடுத்து அம்னோ அதன் நிலைப்பாட்டை மாற்றிக்கொண்டது.

“பிரச்சினைக்குத் தீர்வு காணும் நோக்கில் நாட்டின் நலனுக்காக அம்னோவும் பாஸ் கட்சியும் திரு முகைதீனுடன் கூட்டணி அமைக்க முடிவெடுத்தது,” என்று திரு காலித் தெரிவித்தார்.

அம்னோ, பாஸ் ஆகிய கட்சிகளின் ஆதரவு இல்லாமல் திரு முகைதீன் அரசாங்கம் அமைத்திருக்க முடியாது என்று திரு காலித் வலியுறுத்தினார். பெரிக்காத்தான் நேஷனல் கூட்டணியை நிறுவிய கட்சிகளில் அம்னோவும் ஒன்று என்று அவர் தெரிவித்தார்.

“பெர்சத்து கட்சியை சேர்ந்த 35 விழுக்காடு நாடாளுமன்ற உறுப்பினர்கள் தேர்தலில் அம்னோ வேட்பாளர்களாகப் போட்டியிட்டு வென்றவர்கள். கடந்த தேர்தலில் பெர்சத்து கட்சி வெறும் 13 தொகுதிகளைக் கைப்பற்றியது. இதையடுத்து எஞ்சியிருந்தோர் பதவிக்காக கட்சி தாவினர்.

“அமைச்சரவையில் போதுமான அம்னோ கட்சியினர்கள் இல்லை என்று நாங்கள் வருத்தம் தெரிவித்தது பற்றி திரு ஹமீது கவலைப்படத்தேவையில்லை. மாறாக, புதிய அமைச்சரவையின் தரம், நம்பகத்தன்மை ஆகியவை பற்றி அவர் கவலைப்பட வேண்டும்,” என்று திரு காலித் தெரிவித்தார்.

“திரு அஸ்மின் அலியை ஆதரிக்கும் பத்து நாடாளுமன்ற உறுப்பினர்கள் அமைச்சர்களாக்கப்பட்டுள்ளனர். இவர்கள் மக்களின் முடிவுக்கு மதிப்பு கொடுக்காமல் பதவிக்காக கட்சி மாறிவிட்டனர்.

“அவர்களில் சிலர் மோசடிகளில் ஈடுபட்டுள்ளனர். ஆனால் அவர்கள் இன்னும் பாதுகாக்கப்படுகின்றனர். புதிய அரசாங்கம் நேர்மையானதாக இருக்கும் என்று உறுதி அளிக்கப்பட்டும் இத்தகையோருக்கு அமைச்சர் பதவி வழங்கப்பட்டுள்ளது. அரசாங்கத்தின் நம்பகத்தன்மையை பொறுத்தே மரியாதை கொடுக்கப்படும்,” என்று திரு காலித் தெரிவித்தார். அரசியல் கட்சி என்ற முறையில் நடப்பவற்றைப் பார்த்துக்கொண்டு அம்னோ அமைதியாக இருக்காது என்றார் அவர்.


‘லிம் குவான் எங் மகன் சிங்கப்பூரில் கைதாகவில்லை’

கோலாலம்பூர்: மலேசியாவின் முன்னாள் நிதி அமைச்சர் லிம் குவான் எங்கின் மகன் சிங்கப்பூரில் கைது செய்யப்பட்டதாக வெளிவந்த செய்தியை அந்நாட்டு பேலிஸ் படையின் தலைமை ஆய்வாளர் அப்துல் ஹமீது பாடோர் மறுத்துள்ளார்.

திரு லிம்மின் மகன் சிங்கப்பூரில் இருப்பதாக தெரிவித்த திரு பாடோர், அவர் சிங்கப்பூரில் கைது செய்யப்படவில்லை என்று நேற்று தெரிவித்தார்.

 “இது பொய்யான ஒரு செய்தி என்பது உறுதி. திரு லிம்மின் மகனைக் கைது செய்ததாக சிங்கப்பூர் போலிசாரிடமிருந்து எந்த ஒரு தகவலும் எங்களுக்குக் கிடைக்கவில்லை. பொய்ச் செய்தி பரப்பப்படுகிறது,” என்று திரு பாடோர் கூறினார்.

திரு லிம்மின் மகனிடம் மலேசியப் போலிசாரும் விசாரணை நடத்தவில்லை என்று அவர் தெரிவித்தார்.

“இந்தப் பொய்ச் செய்தியை பரப்பியது யார் என்பதை கண்டுபிடிக்க நாங்கள் விசாரணை நடத்துவோம்,” என்றார் திரு பாடோர்.

பக்கத்தான் ஹரப்பான் கூட்டணியைச் சேர்ந்த மூத்த தலைவர் ஒருவருடைய மகன், தகுந்த ஆவணங்கள் இல்லாமல் சிங்கப்பூருக்குள் $2 மில்லியன் கொண்டு செல்ல முயன்றபோது கைது செய்யப்பட்டதாக சீனமொழி நாளிதழான நன்யாங் சியாங் பாவ்வில் செய்தி வெளியாகி இருந்தது.

அந்த நாளிதழில் வெளியான செய்தியை மேற்கோள்காட்டி கைது செய்யப்பட்ட அந்த நபர் திரு லிம்மின் மகன் என்று சர்ச்சைக்குரிய வலைப்பதிவான மலேசியா டுடே பதிவு செய்திருந்தது.


கட்சி தாவுவதைத் தடுக்க பெர்சே அமைப்பு பரிந்துரை

பெட்டாலிங் ஜெயா: நாடாளுமன்ற உறுப்பினர்கள் கட்சித் தாவினால் அவர்களது தொகுதிகளில் இடைத்தேர்தல் நடத்துவது குறித்து அத்தொகுதி வாக்காளர்களுக்குத் தெரிவு வழங்க வேண்டும் என்று மலேசியாவின் பெர்சே 2.0 அமைப்பின் தலைவர் தாமஸ் ஃபான் பரிந்துரை செய்துள்ளார்.

அண்மையில் பக்கத்தான் ஹரப்பான் கூட்டணியைச் சேர்ந்த சில நாடாளுமன்ற உறுப்பினர்கள் ஒரு கூட்டணியிலிருந்து இன்னொரு கூட்டணிக்குத் தாவியதால் ஆட்சி கலைந்தது. இதையடுத்து புதிய அரசாங்கம் அமைக்கப்பட்டுள்ளது.

தங்கள் நாடாளுமன்ற உறுப்பினர்கள் கட்சி அல்லது கூட்டணி தாவினால் இடைத்தேர்தல் நடத்தும் தெரிவை வாக்காளர்களுக்கு அளிக்க வேண்டும். இடைத்தேர்தலுக்கான கோரிக்கைப் பட்டியலில் நிர்ணயிக்கப்பட்ட குறைந்தபட்ச கையெழுத்துகள் பதிவு செய்யப்பட்டால் இடைத்தேர்தல் நடத்தப்பட வேண்டும் என்று பெர்சே கூறியது.

இந்த அணுகுமுறையை அர்ஜெண்டினா, கனடா, ஜெர்மனி, நியூசிலாந்து, பிலிப்பீன்ஸ், சுவிட்சர்லாந்து, தைவான், பிரிட்டன், அமெரிக்கா ஆகிய நாடுகள் நடைமுறைப்படுத்தியுள்ளதாக ஃபான் தெரிவித்தார்.

இவ்வாறு செய்வதால் ஒரு கட்சியின்கீழ் போட்டியிட்டு தேர்தலில் வெல்லும் நாடாளுமன்ற உறுப்பினர்கள் கட்சித் தாவ தயங்குவர் என்று அவர் கூறினார்.


‘பெரிக்காத்தான் கூட்டணியில் இணையப்போவதில்லை’

மலாக்கா: மலாக்காவின் பெரிக்காத்தான் மாநில அரசாங்கத்துடன் இணையப்போவதில்லை என்று காடெக் சட்டமன்ற உறுப்பினரான ஜி.சாமிநாதன் கூறியுள்ளார்.

மலாக்காவின் ஜனநாயகச் செயல் கட்சித் தலைவர் தே கோக் கியூவைத் தாம் ஆதரிப்பதாக அவர் தெரிவித்தார்.

“நான் கட்சி மாறப்போவதாக வலம் வரும் செய்தியில் உண்மை ஏதும் இல்லை,” என்று திரு சாமிநாதன் நேற்று தெரிவித்தார்.

மலாக்கா மாநிலத்தின் பக்கத்தான் ஹரப்பான் சட்டமன்ற உறுப்பினர்களுக்கான பொதுவான வாட்ஸ்அப் குழுவிலிருந்து விலகியதற்கான காரணத்தை திரு சாமிநாதன் தெரிவிக்கவில்லை.

அண்மையில் தமிழீழ விடுதலைப் புலிகளுடன் தொடர்பு வைத்திருப்பதாக திரு சாமி

நாதன் மீது குற்றச்சாட்டு பதிவாகியது. ஆனால் அவருக்கு எதிரான குற்றச்சாட்டுகள் கடந்த மாதம் கைவிடப்பட்டு அவர் விடுதலை செய்யப்பட்டார்.

மக்களால் தேர்ந்தெடுக்கப்பட்ட சட்டமன்ற உறுப்பினர்கள் பற்றிய பொய்ச் செய்திகள் பரவும்போது அதைப் பற்றி அவர்கள் உடனடியாக தெளிவுபடுத்த வேண்டும் என்று மலாக்கா பயனீட்டாளர், சுற்றுப்புற சங்கத்தின் தலைவர் திரு கே.முரளி தெரிவித்தார்.


லிம் குவான் எங்: பொய்ச் செய்தி பரப்பிய அம்னோ உறுப்பினர் மீது நடவடிக்கை

கோலாலம்பூர்: தம் மகன் கைது செய்யப்பட்டதாகப் பொய் செய்தி பரப்பிய அம்னோ இளைஞர் தலைவர், தேசிய முன்னணி, அம்னோ மற்றும் பாஸ் ஆதரவாளர்களுக்கு எதிராகச் சட்ட நடவடிக்கை எடுக்கும்படி தமது வழக்கறிஞர்களை டிஏபி தலைமை செயலாளரும் மலேசிய முன்னாள் நிதி அமைச்சருமான லிம் குவான் எங் கேட்டுக் கொண்டுள்ளார்.

மேலும் இவர்களுக்கு எதிராக போலிசும் கடும் நடவடிக்கை எடுக்கும் என்றும் அவர் நம்பிக்கை தெரிவித்தார்.

தனது மகன் சிங்கப்பூருக்கு $2 மில்லியனை எடுத்துச் சென்று அதனை அறிவிக்க தவறியதால் கைது செய்யப்பட்டதாகவும் அதனைத் தொடர்ந்து பிப்ரவரி 29ஆம் தேதியன்று தான் சிங்கப்பூருக்குச் சென்றதாகவும் பப்பா அஜ்ரி என்ற பெயரில் அம்னோ இளைஞர் தலைவர் ஒருவர் பொய் செய்தி பரப்பியிருக்கிறார் என்று சொன்னார் லிம் குவான் எங்.


மலேசியர்களைத் தாயகம்  கொண்டுவரத் திட்டம்

புத்ரஜெயா: கொரோனா கிருமித்தொற்றால் பெரும் பாதிப்புக்குள்ளாகியிருக்கும் ஈரான், இத்தாலி ஆகிய நாடுகளில் இருக்கும் மலேசியர்களைத் திரும்பக் கொண்டு வர எண்ணியுள்ளது மலேசியா. அவ்வாறு ஈரானில் 65 பேரும் இத்தாலியில் 323 பேரும் உள்ளனர். உணவு, தண்ணீர், ஆடைகள் என அடிப்படைத் தேவைகளைப் பூர்த்தி செய்ய உதவுவதற்கான பணிகள் நடைபெறு வதாகவும் கூறப்பட்டது. ஈரான், இத்தாலி நாடுகளில் உள்ள மலேசியர்களை மீண்டும் மலேசியாவுக்குக் கொண்டுவர அரசு திட்டமிட்டுள்ளதாக வெள்ளிக்கிழமையன்று மலேசிய பிரதமர் முகைதீன் யாசின் கூறியிருந்தார். பாதிக்கப்பட்ட இரு நாடுகளிலும் மரண எண்ணிக்கை அதிகமாக உள்ளது. ஈரானில் கிருமி தொற்றிய 12,729 பேரில் 611 பேர் உயிரிழந்துவிட்டனர். இத்தாலியில் பதிவான 17,660 கிருமித்தொற்றுச் சம்பவங்களில் 1,266 மரணங்கள் நிகழ்ந்துள்ளன.


ஜோகூர் பெட்ரோலிய சுத்திகரிப்பு நிலையத்தில் வெடிப்பு; ஐவர் பலி

ஜோகூரில் உள்ள பெங்கெராங் பெட்ரோலிய சுத்திகரிப்பு நிலையத்தில் நேற்று (மார்ச் 15) இரவு வெடிப்பு ஏற்பட்டு தீ மூண்டதில் ஐவர் மாண்டனர்.

பெட்ரோனாஸ்-சவூதி அராம்கோ கூட்டு ஒத்துழைப்பில் செயல்படும் தொழிற்சாலையில் தீ மூண்டது. உடனே அவசரகாலக் குழு செயலில் இறங்கியது என்று பெர்னாமா செய்தி நிறுவனம் குறிப்பிட்டது.

இன்று காலை 11.15 மணி வரை மீட்பு நடவடிக்கை நீடித்தது என்று ஜோகூர் மாநில தீயணைப்புத் துறையின் தளபதி அப்துல் ரஹ்மான் அஸெஸுல்கிஃப்லி தெரிவித்தார்.

“விபத்தில் ஏழு பேர் சிக்கினர், ஒருவர் பாதுகாப்பாக வெளியேறிவிட்டார். மற்றொருவருக்கு 70 விழுக்காடு தீக்காயம் ஏற்பட்டது. நால்வர் இறந்துவிட்டனர். ஒருவரைக் காணவில்லை,” என்றார் அவர்.

பின்னர் காணாமல் போனவரும் இறந்துவிட்டதாக அவர் அறிவித்தார். தீ விபத்துக்கான காரணம் குறித்து அதிகாரிகள் விசாரித்து வருவதாக அவர் கூறினார். இதற்கிடையே, ஜோகூர் சுல்தான் இப்ராஹிம், விபத்தில் இறந்த குடும்பத்தினருக்கு தனது ஆழ்ந்த இரங்கலை தெரிவித்துக்கொண்டார்.

அவரது இரங்கல் செய்தி அவரது ஃபேஸ்புக் பக்கத்தில் வெளியிடப்பட்டது. ஒரு வருட காலத்திற்குள் பெங்கெராங் ஒருங்கிணைக்கப்பட்ட வளாகத்தில் இரண்டாவது முறையாக தீ விபத்து நிகழ்ந்தது.


மகாதீர்: முகைதீனை வீழ்த்த எதிர்க்கட்சிகளுக்கு ஆதரவில்லை

கோலாலம்பூர்: பிரதமர் முகைதீன் யாசின் தலைமையிலான தற்போதைய அரசாங்கத்தை வீழ்த்த எதிர்க்கட்சிகளிடம் போதுமான ஆதரவு இல்லை என்று முன்னாள் பிரதமர் டாக்டர் மகாதீர் கூறியுள்ளார்.

தனது தலைமையிலான அரசாங்கம் கவிழ்ந்ததற்கு அன்வார் இப்ராஹிமே காரணம் என்றும் அவர் குற்றம்சாட்டியுள்ளார்.

கடந்த மாதம் பக்கத்தான் ஹரப்பான் அரசாங்கம் எதிர்பாராதவிதமாக கவிழ்ந்தது.

இதையடுத்து புதிய பிரதமராக முகைதீன் யாசின் பதவியேற்றார்.

இதற்கு முன்பு பக்கத்தான் ஹரப்பானுக்கு 114 நாடாளுமன்ற உறுப்பினர்களின் ஆதரவு இருப்பதாகத் தெரிவிக்கப்பட்டது.

தற்போது 108 உறுப்பினர்களின் ஆதரவு மட்டுமே உள்ளது என்று புளூம்ெபர்க்குக்கு அளித்த பேட்டியில் டாக்டர் மகாதீர் சொன்னார்.

திரு முகைதீன் பிரதமராக பதவியேற்றதும் நாடாளுமன்றத்தை கூட்டி நம்பிக்கை வாக்கெடுப்பு நடத்த வேண்டும் என்று அவர் வலியுறுத்தினார்.

ஆனால் இரண்டு மாதங்கள் தாமதமாக மே 18ஆம் தேதி நாடாளுமன்றம் கூடும் என அறிவிக்கப்பட்டது. இதனால் எதிர்க்கட்சிகள் ஏமாற்றமடைந்தன.

“எங்களுக்கு நாடாளுமன்றத்தில் பெரும்பான்மை பலம் இல்லை, நம்பிக்கை வாக்கெடுப்பு பிரச்சினைக்குத் தீர்வாகாது,” என்று 94 வயது மகாதீர் சொன்னார்.

சென்ற மாதம் பக்கத்தான் ஹரப்பான் கூட்டணிக்குள் சச்சரவு ஏற்பட்டதால் டாக்டர் மகாதீர் பிரதமர் பதவியிலிருந்து அதிரடியாக விலகினார்.

2018ஆம் ஆண்டில் நடந்த பொதுத்தேர்தலில் அறுபது ஆண்டுகளாக ஆட்சியிலிருந்த அம்னோ கட்சியை தோற்கடித்து பக்கத்தான் ஹரப்பான் கூட்டணி ஆட்சியைக் கைப்பற்றியது.

ஆனால் இரண்டு ஆண்டுகளுக்குள்ளாகவே அந்த கூட்டணியின் ஆட்சி கவிழ்ந்தது.

இதையடுத்து முன்னாள் பிரதமரான டாக்டர் மகாதீரின் அமைச்சரவையில் உள்துறை அமைச்சராக இடம்பெற்றிருந்த முகைதீன் யாசின் புதிய பிரதமரானார். இவருக்கு 2018ஆம் ஆண்டு தேர்தலில் படுதோல்வியைத் தழுவிய அம்னோவும் இதர கட்சிகளும் ஆதரவு அளிக்க முன்வந்துள்ளன.

இதற்கிடையே கடந்த வாரம் பேட்டியளித்த அன்வார் இப்ராஹிம், எதிர்க்கட்சி கூட்டணியில் டாக்டர் மகாதீர் இடம்பெறவில்லை என்று கூறினார்.

இதனை டாக்டர் மகாதீர் மறுத்துள்ளார். திரு மகாதீர் தொடங்கிய பெர்சத்துக் கட்சி இரண்டாகப் பிரிந்து ஒரு பிரிவு, அரசாங்கத்தை ஆதரித்து வருகிறது.

இந்த பெர்சத்துக் கட்சிக்கு பிரதமர் முகைதீன் யாசின் இன்னமும் தலைவராக நீடிக்கிறார்.


கோலாலம்பூர்: ஜோகூரில் உள்ள பெங்கெராங் பெட்ரோலிய சுத்திகரிப்பு நிலையத்தில் வெடிப்பு ஏற்பட்டு தீ மூண்டதில் ஐவர் மாண்டனர். பெட்ரோனாஸ்-சவூதி அராம்கோ கூட்டு ஒத்துழைப்பில் செயல்படும் தொழிற்சாலையில் ஞாயிறு இரவு தீ மூண்டது. உடனே அவசர காலக் குழு செயலில் இறங்கியது என்று பெர்னாமா செய்தி நிறுவனம் குறிப்பிட்டது.

மறுநாள் திங்கள் கிழமை காலை 11.15 மணி வரை மீட்பு நடவடிக்கை நீடித்தது என்று ஜோகூர் மாநில தீ அணைப்புத் துறையின் கமாண்டர் அப்துல் ரஹ்மான் அஸெசூல்கிஃப்லி தெரிவித்தார்.

“விபத்தில் ஏழு பேர் சிக்கினர், ஒருவர் பாதுகாப்புடன் தப்பிவிட்டார். மற்றொருவருக்கு 70 விழுக்காடு தீக்காயம் ஏற்பட்டது. நால்வர் இறந்துவிட்டனர். ஒருவரைக் காணவில்லை,” என்றார் அவர்.

பின்னர் காணாமல் போனவரும் இறந்துவிட்டதாக அவர் அறிவித் தார். தீ விபத்துக்கான காரணம் குறித்து விசாரித்து வருகிறோம் என்று அவர் கூறினார். இதற் கிடையே ஜோகூர் சுல்தான் இப்ராஹிம், விபத்தில் இறந்த குடும்பத்தினருக்கு தனது ஆழ்ந்த இரங்கலை தெரிவித்துக்கொண்டார்.

அவரது இரங்கல் செய்தி அதிகாரபூர்வ ஃபேஸ்புக் பக்கத்தில் வெளியிடப்பட்டது. ஒரு வருட காலத்திற்குள் பெங்கெராங் ஒருங்கிணைக்கப்பட்ட வளாகத்தில் 2வது முறையாக தீ விபத்து நிகழ்ந்துள்ளது.


கொவிட்-19: மலேசியாவில் முதல் 2 உயிரிழப்புகள்

மலேசியாவில் கொரோனா கிருமித்தொற்றால் இருவர் மடிந்துவிட்டனர்.

முதலாமவர் சரவாக்கைச் சேர்ந்த 60 வயது தேவாலயப் பாதிரியார்.

அவர் நேற்றுக் காலை 11 மணிக்கு மரணமுற்றார்.

மற்றவர், ஜோகூர் பெர்மாய் மருத்துவமனையில் உயிர் நீத்த 34 வயது ஆடவர்.

அவர் கோலாலம்பூருக்கு அருகில் நடைபெற்ற சமயக் கூட்டத்துக்குச் சென்றிருந்தவர்களுள் ஒருவர்.

இன்று புதிதாக உறுதிப்படுத்தப்பட்ட 120 கிருமித்தொற்று சம்பவங்களையும் சேர்த்து, மலேசியாவில் இதுவரை 673 கொரோனா கிருமித்தொற்று சம்பவங்கள் அறிவிக்கப்பட்டுள்ளன.

#மலேசியா #கொரோனா


மலேசிய ஹோட்டல்களுக்கு கட்டுப்பாடுகள்

கோலாலம்பூர்: மலேசியாவில் இரு வாரங்களுக்கு நடமாட்டக் கட்டுப்பாட்டு ஆணை விதிக்கப்பட்டுள்ள நிலையில் புதிதாக வரும் வாடிக்கையாளர்களுக்கு அறை தர வேண்டாம் என்று மலேசிய ஹோட்டல் சங்கம் நாட்டின் அனைத்து ஹோட்டல்களுக்குக்கும் அறிவுறுத்தியுள்ளது. தற்போது ஹோட்டலில் தங்கியிருப்போரை இது பாதிக்காது என்று கூறப்பட்டது. இருப்பினும் இந்த இரு வாரங்களில் ஹோட்டலின் விருந்தினர்கள் தங்களின் அறையிலேயே இருக்க வேண்டும்.


கொவிட்-19: மலேசியாவில் 1,030 சம்பவங்கள்; 15 மருத்துவ ஊழியர்களுக்கும் தொற்று

மலேசியாவில் கொரோனா கிருமித்தொற்றால் பாதிக்கப்பட்டவர்களின் எண்ணிக்கை ஆயிரத்தைக் கடந்து 1,030 என்று ஆனது.

இன்று (மார்ச் 20) மட்டும் 130 புதிய சம்பவங்கள் அறிவிக்கப்பட்டன என்று மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

புதிய 130 சம்பவங்களில் 48 கோலாலம்பூரில் உள்ள ஜமேக் ஸ்ரீ பெட்டாலிங் பள்ளிவாசல் தொடர்புடையவை.

தற்போது நாட்டில் நடமாட்டக் கட்டுப்பாட்டு ஆணை நடப்பில் இருப்பதால், பலர் வீட்டில் இருக்கிறார்கள் என்றும் வீட்டில் இருந்தவாறே அவர்கள் உடற்பயிற்சிகளைச் செய்யலாம் என்றும் டாக்டர் நூர் கூறினார்.

இதற்கிடையே 15 மலேசிய மருத்துவர்களும் மருத்துவ ஊழியர்களும் கொரோனா கிருமித்தொற்றால் பாதிக்கப்பட்டு உள்ளனர்.

அவர்களில் 12 பேர் தமது சுகாதார அமைச்சின் ஊழியர்கள் என்றும் எஞ்சிய மூவர் தனியார் மருத்துவ துறையைச் சேர்ந்தவர்கள் என்றும் டாக்டர் நூர் சொன்னார்.

#மலேசியா #கொரோனா


‘சிங்கப்பூரில் வேலை அனுமதி அட்டை இருந்தால் தொடரலாம்’

சிங்கப்பூர் வேலை அனுமதி அட்டை வைத்திருக்கும் மலேசியர்கள் தொடர்ந்து இங்கு வேலை செய்யலாம் என்று வெளியுறவு அமைச்சு இன்று (மார்ச் 20) தெரிவித்தது.

இவர்களுக்கு மருத்துவப் பரிசோதனைகளும் தங்கும் வசதிகளும் ஏற்பாடு செய்து கொடுக்கப்படும் என்று கூறப்பட்டது.

மலேசியாவில் புதன்கிழமை (மார்ச் 18) முதல் நடப்புக்கு வந்த நடமாட்டக் கட்டுப்பாட்டு ஆணையின் தொடர்பில் தேசிய பாதுகாப்பு ஒருங்கிணைப்பு அமைச்சர் டியோ சீ ஹியன், மலேசியாவின் மூத்த அமைச்சர் மற்றும் தற்காப்பு அமைச்சரான இஸ்மைல் சப்ரி யாக்கோப்புடன் தொலைபேசியில் பேசியதாக வெளியுறவு அமைச்சின் அறிக்கை கூறியது.

இரு நாட்டு மக்களின் சுகாதாரம் பாதிக்கப்படாத அதே வேளையில் நிறுவனங்கள், ஊழியர்கள், குடிமக்கள் ஆகிய மூன்று குழுக்களுக்கும் ஏற்படக்கூடிய இடையூறுகள் குறைவாக இருக்க வேண்டும் என்பதை இரு அமைச்சர்களும் உறுதிப்படுத்திக்கொண்டதாக கூறப்படுகிறது.

#சிங்கப்பூர் #மலேசியா


மலேசியாவில் கிருமித்தொற்று சம்பவங்கள் 1,000ஐத் தாண்டி விட்டன

கோலாலம்பூர்: மலேசியாவில் கொரோனா கிருமித்தொற்றால் பாதிக்கப்பட்டவர்களின் எண்ணிக்கை ஆயிரத்தைக் கடந்து 1,030 என்று ஆனது. நேற்று மட்டும் 130 புதிய சம்பவங்கள் அறிவிக்கப்பட்டன என்று மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

புதிய 130 சம்பவங்களில் 48 கோலாலம்பூரில் உள்ள ஜமேக் ஸ்ரீ பெட்டாலிங் பள்ளிவாசல் தொடர்புடையவை. தற்போது நாட்டின் நடமாட்டக் கட்டுப்பாட்டு ஆணை நடப்பில் இருப்பதால், பலர் வீட்டில் இருக்கிறார்கள். வீட்டில் இருந்தவாறே அவர்கள் உடற்பயிற்சிகளைச் செய்யலாம் என்றும் டாக்டர் நூர் கூறினார்.

இதற்கிடையே 15 மலேசிய மருத்துவர்களும் மருத்துவ ஊழியர்களும் கொரோனா கிருமித்தொற்றால் பாதிக்கப்பட்டு உள்ளனர். அவர்களில் 12 பேர் தமது சுகாதார அமைச்சின் ஊழியர்கள் என்றும் எஞ்சிய மூவர் தனியார் மருத்துவ துறையைச் சேர்ந்தவர்கள் என்றும் டாக்டர் நூர் சொன்னார். டதில் கிருமித்தொற்று உறுதியானது.


10 மில்லியன் முகக்கவசங்களை சீனாவிடமிருந்து வாங்கும் மலேசியா

சீனாவிலிருந்து 10 மில்லியன் முகக்கவசங்களை உள்ளூர் பயன்பாட்டுக்காக வாங்க இருப்பதாக மலேசியாவின் மூத்த அமைச்சர் ஃபாடில்லா யூசோஃப் இன்று (மார்ச் 21) தெரிவித்தார்.

அவற்றை கட்டங்கட்டமாக விமானம் மூலம் மலேசியாவுக்கு கொண்டு வருவதன் தொடர்பில் போக்குவரத்து அமைச்சு நடவடிக்கையில் இறங்கியிருப்பதாக அவர் தெரிவித்தார். அது குறித்த அறிவிப்பு விரைவில் வெளியாகும் என்றும் அவர் கூறினார்.

முகக்கவசங்கள் மலேசியாவுக்கு கொண்டு வரப்பட்ட பிறகு அவற்றை விநியோகிக்கும் பணியை தேசிய பேரிடர் நிர்வாக அமைப்பான Nadma மெற்கொள்ளும் என்றும் அவர் கூறினார்.

முதல்நிலை சுகாதார பராமரிப்பு ஊழியர்கள், குறிப்பாக தேசிய, மாநில அளவிலான சுகாதார அமைச்சின் ஊழியர்கள், போலிசார், நடமாட்டக் கட்டுப்பாட்டு ஆணையைக் கண்காணிக்கும் ராணுவத்தினர் ஆகியவர்களுக்கு அவற்றை விநியோகிப்பதில் முன்னுரிமை அளிக்கப்படும் என்றார் திரு ஃபாடில்லா.

நாட்டு எல்லைகளில் பணிபுரியும் குடிநுழைவு, அமலாக்கப் பிரிவு அதிகாரிகளுக்கும் அவை விநியோகிக்கப்படும்.

"எஞ்சிய முகக்கவசங்கள் விற்பனைக்கு வழங்கப்படும். இந்த விநியோகத்தை Nadma நிர்வகிக்கும்," என்று இன்று நடைபெற்ற செய்தியாளர் கூட்டத்தில் அவர் தெரிவித்தார்.

பொதுமக்களுக்கு விற்கப்படும், இறக்குமதி செய்யப்பட்ட முகக்கவசங்களின் விலையை நிதி, உள்நாட்டு வர்த்தகம் மற்றும் பயனாளர்கள் விவகாரம், போக்குவரத்து ஆகிய அமைச்சுகளைச் சேர்ந்தவர்களை உள்ளடக்கிய குழு நிர்ணயிக்கும் என்றும் அவர் தெரிவித்தார்.

“முகக்கவசங்கள் இல்லையென்றால் கவலைப்பட வேண்டாம்," என்று மக்களுக்கு கூறிய அவர், "கிருமித்தொற்று அறிகுறி இல்லாதவர்களும் கிருமித்தொற்று கண்டவர்களுடன் தொடர்பில் இல்லாதவர்களும் முகக்கவசம் அணிய வேண்டிய அவசியம் இல்லை என்று உலக சுகாதார நிறுவனம் தெரிவித்துள்ளது," என்றார்.

#மலேசியா #முகக்கவசம்


மலேசியாவில் மேலும் 153 பேருக்கு கிருமித்தொற்று; நான்காவது உயிரிழப்பு

மலேசியாவில் புதிதாக 153 பேருக்கு கொரோனா கிருமித்தொற்று ஏற்பட்டிருப்பது இன்று (மார்ச் 21) உறுதிசெய்யப்பட்டது.

அவர்களையும் சேர்த்து, அங்கு கிருமி தொற்றியுள்ளோரின் எண்ணிக்கை 1,183ஆக உயர்ந்துள்ளது.

தென்கிழக்காசியாவில் ஆக அதிகமானோர் கிருமித்தொற்று கண்டிருப்பது மலேசியாவில்தான்.

அந்நாட்டில் கொரோனாவுக்கு இன்று நான்காவது நபர் உயிரிழந்தார்.

கோலாலம்பூர் அருகே நடைபெற்ற சமய ஒன்றுகூடல் நிகழ்வில் கலந்துகொண்ட 50 வயது மலேசியர் அவர் என்று அந்நாட்டு சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்தார்.

மலேசியாவில் இதுவரை 24 சுகாதாரத்துறை ஊழியர்களுக்கு கொரோனா கிருமி தொற்றியுள்ளதாகவும் கூறிய அவர், அவர்களில் 19 பேர் தமது அமைச்சைச் சேர்ந்தவர்கள் என்றார்.

#மலேசியா #கொரோனா


கொவிட்-19: மலேசியாவில் உயிரிழப்பு 8 ஆனது

மலேசிடாவில் இன்று (மார்ச் 21) மேலும் நால்வர் கொரோனா கிருமித்தொற்றால் உயிரிழந்திருப்பதையடுத்து, மாலை 6.30 மணி நிலவரப்படி அங்கு 8 பேர் உயிரிழந்திருப்பதாக அந்நாட்டு சுகாதார நிர்வாக இயக்குநர் டாக்டர் நூர் ஹி‌ஷாம் அப்துல்லா தெரிவித்துள்ளார்.

கிருமித்தொற்றால் உயிரிழந்த ஐந்தாவது நபர் 79 வயது பெண். அவர் போர்னியோ மருத்துவ நிலையத்தில் கடந்த புதன்கிழமை உயிரிழந்தார். காய்ச்சல், இருமல் போன்றவற்றுக்காக அவர் 16ஆம் தேதி மருத்துவமனையில் அனுமதிக்கப்பட்டதாகத் தெரிவிக்கப்பட்டது.

அந்தப் பெண்ணின் 40 வயது மகள், கிருமித்தொற்றால் உயிரிழந்த ஆறாவது நபர். அவர் சரவாக் பொது மருத்துவமனையில் கடந்த புதன்கிழமை அனுமதிக்கப்பட்டார். இம்மாதம் 7ஆம் தேதியிலிருந்து அவருக்கு இருமல், காய்ச்சல் இருந்ததாகக் கூறப்பட்டது. அவர் இன்று உயிரிழந்தார்.

கிருமித்தொற்றால் மலேசியாவில் உயிரிழந்த ஏழாவது நபர் வியட்னாமுக்கு சென்று வந்ததாகவும் கொவிட்-19 பாதிப்புக்குள்ளான ஒருவருடன் தொடர்பில் இருந்தார் என்றும் கூறப்படுகிறது. ஒரு வார காலமாக காய்ச்சல், இருமல் ஆகியவற்றால் பாதிக்கப்பட்ட அவர் மார்ச் 18ஆம் தேதி கோலாலம்பூர் மருத்துவமனையில் அனுமதிக்கப்பட்டார் என்று கூறப்பட்டது.

கிருமித்தொற்றால் உயிரிழந்த எட்டாவது நபர் 69 வ்அயது ஆடவர். அவர் டப்லிக் வட்டாரத்துடன் தொடர்புடையவர். இம்மாதம் 16ஆம் தேதி டம்பாட் மருத்துவமனையில் சேர்க்கப்பட்ட அவர், பின்னர் ராஜா ப்ரெம்புவான் சைனப் மருத்துவமனைக்கு மாற்றப்பட்டார். அவருக்கு இம்மாதம் 12ஆம் தேதி முதல் காய்ச்சல் இருந்ததாகக் கூறப்படுகிறது.அவர் சிகிச்சை பலனின்றி இன்று உயிரிழந்தார்.

இன்றைய நிலவரப்படி மலேசியாவில் 1,183 பேர் கொரோனா கிருமித்தொற்றால் பாதிக்கப்பட்டுள்ளனர்.

#மலேசியா #கொரோனா #உயிரிழப்பு #எட்டு


மலேசியாவில் 153 சம்பவங்கள்; 4 பேர் மரணம்

கோலாலம்பூர்: மலேசியாவில் புதிதாக 153 பேருக்கு கொரோனா கிருமித்தொற்று ஏற்பட்டிருப்பது நேற்று உறுதிசெய்யப்பட்டது. அவர்களையும் சேர்த்து, கிருமி தொற்றியுள்ளோரின் எண்ணிக்கை 1,183ஆக உயர்ந்துள்ளது. தென்கிழக்காசியாவில் ஆக அதிகமானோர் கிருமித்தொற்று கண்டிருப்பது மலேசியாவில்தான்.

அந்நாட்டில் கொரோனா கிருமியால் நேற்று மட்டும் நான்கு பேர் உயிரிழந்தார். அவர்களையும் சேர்த்து, உயிரிழந்தவர்களின் எண்ணிக்கை எட்டாக கூடியுள்ளது. கோலாலம்பூர் அருகே நடைபெற்ற சமய ஒன்றுகூடல் நிகழ்வில் கலந்துகொண்ட 50 வயது மலேசியர் அவர்களில் ஒருவர் என்று அந்நாட்டு சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்தார்.

மலேசியாவில் இதுவரை 24 சுகாதாரத்துறை ஊழியர்களுக்கு கொரோனா கிருமி தொற்றியுள்ளதாகவும் கூறிய அவர், அவர்களில் 19 பேர் தமது அமைச்சைச் சேர்ந்தவர்கள் என்றார்.

இந்தோனீசியாவில் அறுவர் பலி

இந்நிலையில், இந்தோனீசியாவில் கொரோனா பாதிப்பால் மேலும் அறுவர் உயிரிழந்துள்ளனர். அவர்களையும் சேர்த்து, உயிரிழந்தவர்களின் எண்ணிக்கை 38ஆக உயர்ந்துள்ளது. இந்தோனீசியாவில் புதிதாக 81 பேரை கொரோனா கிருமி தொற்றியுள்ளது. அவர்களையும் சேர்த்து, கொரோனாவால் பாதிக்கப்பட்டுள்ளவர்களின் எண்ணிக்கை 450ஆக உயர்ந்துள்ளது.

ஜோகூர் படகு முனையத்தில் குவிந்த இந்தோனீசியர்கள்

பொதுமக்கள் நடமாட்ட கட்டுப்பாட்டு உத்தரவை மலேசியா பிறப்பித்தது முதல், அந்த நாட்டில் உள்ள இந்தோனீசியர்கள் தாயகம் திரும்ப பரபரப்பு காட்டி வருகிறார்கள்.

ஜோகூர் மாநிலத்தில் பொந்தியானில் இருக்கும் குக்குப் அனைத்துலகப் படகு முனையத்தில் ஏராளமான இந்தோனீசியர்கள் திரண்டு வருகிறார்கள்.

மலேசியாவில் பொதுமக்கள் நடமாட்டக் கட்டுப்பாடு விதிக்கப்பட்ட முதல் நாளன்றே ஏராளமான இந்தோனீசியர்கள் படகு முனையத்தில் திரண்டதாக பொந்தியான் போலிஸ் தலைவர் முஸ்தபா பக்ரி சாலே தெரிவித்தார்.

ஜோகூர் தொழிற்சாலைகளில் வேலை பார்ப்போர் உட்பட ஏராளமான ஊழியர்கள் அவர்களில் அடங்குவர்.

பொதுமக்கள் நடமாட்டக் கட்டுப்பாட்டு காலத்தின்போது ஊழியர்களுக்கு விடுமுறை கொடுக்கப்பட்டு இருக்கிறது. அந்த விடுமுறையைக் குடும்பத்துடன் கழிக்க இந்தோனீசியர்கள் விரும்புகிறார்கள் என்று அந்த அதிகாரி தெரிவித்தார்.

கொவிட்-19 தலைகாட்டத் தொடங்கியது முதலே ஜோகூர் மற்றும் இந்தோனீசியாவின் சுகாதாரத் துறைகள் உடல் வெப்பநிலைப் பரிசோதனை உட்பட பல முன்னெச்சரிக்கை நடவடிக்கைகளைச் சோதனைச் சாவடிகளில் நடைமுறைப்படுத்தி வருகின்றன என்று பொந்தியான் போலிஸ் தலைவர் நேற்று குறிப்பிட்டார்.

தேவைக்கேற்ப குக்குப் படகு முனையத்தில் இருந்து இந்தோனீசியாவில் உள்ள தஞ்சுங் பாலாய் துறைமுகத்திற்கு அதிகப் படகுச் சேவைகள் இடம்பெறும் என்றும் அவர் கூறினார்.

இதனிடையே, படகு முனையத்தில் காணப்படும் கூட்டத்தைக் காட்டும் படங்களை ஃபேஸ்புக் பக்கத்தில் தஞ்சோங் பியாய் தொகுதி நாடாளுமன்ற உறுப்பினர் வீ ஜெக் செங் பதிவேற்றியிருந்தார்.

படகு முனையத்தில் பெரும் கூட்டம் திரள்வதால் மேலும் பலரைக் கிருமி தொற்றிவிடலாம் என்று அந்த வட்டார கிராம மக்கள் பயப்படுவதால் இதன் தொடர்பில் ஜோகூர் முதல்வர், பொந்தியான் மாவட்ட அதிகாரிகளுடன் தொடர்புகொண்டு உடனே நடவடிக்கை எடுக்கும்படி தான் தெரிவித்து இருப்பதாகவும் அவர் குறிப்பிட்டார்.


நடமாட்டக் கட்டுப்பாடுகள்: மலேசிய வீதிகளில் ராணுவம்

பெட்டாலிங் ஜெயா: மலேசியாவில் ெகாரோனா கிருமித்தெற்றால் மருத்துவர் ஒருவர் மரணமடைந் துள்ளார். அந்த நாட்டில் இந்தக் கிருமிக்கு மொத்தம் ஒன்பது பேர் பலியாகிவிட்டனர்.

 இந்த நிலையில், பொதுமக்கள் நடமாட்டத்துக்கு விதிக்கப்பட்டுள்ள கட்டுப்பாடுகளை அமல்படுத்துவதில் நேற்று ராணுவமும் வீதியில் இறங்கியது. போலிசுக்கு இந்தப் பணியில் அது உதவி வருகிறது.

மலேசியாலில் பெர்லிஸ் மாநிலத்தில் உள்ள துவாங்கு ஃபாசியா மருத்துவமனையைச் சேர்ந்த 48 வயது மருத்துவர், கொரோனா கிருமி காரணமாக நேற்று முற்பகல் 10.33 மணிக்கு இறந்துவிட்டார் என்று சுகாதார அமைச்சின் தலைமை இயக்குநர் நூர் ஹசிம் அப்துல்லா அறிவித்தார்.

அந்த மருத்துவர் துருக்கி சென்று இருந்தார் என்றும் அவர் மார்ச் 8ஆம் தேதி திரும்பி வந்தார் என்றும் அவர் கூறினார். மருத்துவருக்கு கொரோனா தொற்றி இருப்பது மார்ச் 18 ஆம் தேதி கண்டுபிடிக்கப்பட்டதாகவும் அந்த அதிகாரி குறிப்பிட்டார்.

தென் கிழக்கு ஆசியாவில் கொரோனா பாதிப்பு மலேசியாவில் தான் அதிகம். சனிக்கிழமை நிலவரப்படி அங்கு 1,183 பேரைக் கொரோனா பாதித்து இருந்தது.

இதனிடையே, மெர்காஸ் 11 படைப்பிரிவைச் சேர்ந்த மலேசிய ஆயுதப்படைகள் வீதிகளில் பணியில் ஈடுபடுத்தப்பட்டுள்ளதாக ஏர் டைம்ஸ் நியூஸ் நெட்வொர்க் அமைப்பு தெரிவித்தது.

மலேசியாவில் கொரோனா பரவலைக் கட்டுப்படுத்த சென்ற புதன்கிழமை முதல் பொதுமக்கள் நடமாட்டக் கட்டுப்பாடுகள் விதிக்கப்பட்டன. ஆனாலும் பலரும் வீதிகளில் நடமாடுகிறார்கள் என்பதால் போலிசுக்கு உதவியாக ராணுவமும் பணியில் ஈடுபடுத்தப்படும் என்று தற்காப்பு அமைச்சர் இஸ்மாயில் சப்ரி சென்ற வெள்ளிக்கிழமை அறிவித்து இருந்தார்.

 அந்தக் கட்டுப்பாட்டை அமல்படுத்தும் பணியில் இருக்கும் ராணுவத்தினர், பொதுமக்கள் மீது படைபலத்தைப் பயன்படுத்துவார்கள் என்று வாட்ஸ்அப் செயலியில் பரவிய குரல் பதிவைத் தற்காப்புப் படை தலைமை தளபதி அஃபென்டி புவாங் மறுத்தார். போலி செய்திகளைப் பரப்பி சிக்கிக்கொள்ள வேண்டாம் என்றும் பொதுமக்களை அவர் எச்சரித்தார்.

இதனிடையே, ஆறு போலிஸ்காரர்கள் உடலில் கொரோனா அறிகுறி தெரியவந்துள்ளதாகவும் பரிசோதனை முடிவுகளுக்காக அவர்களின் உறவினர்கள் 335 பேர் காத்து இருப்பதாகவும் மலேசிய போலிஸ் தலைவர் டான் ஸ்ரீ அப்துல் ஹமித் குறிப்பிட்டார்.

 இவ்வேளையில், மலேசியாவில் தலைநகர் கோலாலம்பூர் அருகே இருக்கும் ஒரு பள்ளிவாசலில் நடந்த நான்கு நாள் சமய நிகழ்ச்சி ஒன்றில் கலந்துகொண்டவர்கள் இப்போது அதிகாரிகளுடன் ஒத்துழைத்து வருவதாகவும் அவர்களுக்குப் பரிசோதனைகள் நடத்தப்படுவதாகவும் ஏற்பாட்டாளர் ஒருவர் குறிப்பிட்டார். அந்தச் சமய நிகழ்ச்சிக்கும் தென்கிழக்கு ஆசியாவில் கொரோனா காரணமாக குறைந்தபட்சம் 840 பேர் பாதிக்கப்பட்டதற்கும் தொடர்பு இருப்பதாகக் கூறப்

படுகிறது. இதன் தொடர்பில் ஆயிரக்கணக்கானவர்கள் இன்னமும் அடையாளம் கண்டுபிடிக்கப்பட்டு வருவதாக அரசாங்கம் தெரிவித்து இருக்கிறது.


மலேசியாவில் நடமாட்டக் கட்டுப்பாட்டு ஆணையை மீறியவருக்கு 5,000 ரிங்கிட் அபராதம்

மலேசியாவில் நடமாட்டக் கட்டுப்பாட்டு ஆணையை மீறியதற்காக 33 வயதான புண்ணியமூர்த்தி என்பவர் மீது இன்று (மார்ச் 23) நீதிமன்றத்தில் குற்றம் சாட்டப்பட்டது.

இந்த ஆணையை மீறியதற்காக குற்றம் சாட்டப்பட்டுள்ள முதல் நபர் இவர். இந்த ஆணையின் தொடர்பில் பொதுத்துறை ஊழியரை வேலை செய்ய விடாமல் தடுத்ததாக இவர் மீது குற்றம் சாட்டப்பட்டது. இம்மாதம் 18ஆம் தேதியிலிருந்து மலேசியாவில் நடமாட்டக் கட்டுப்பாட்டு ஆணை விதிக்கப்பட்டுள்ளது. அது 14 நட்களுக்கு நடப்பில் இருக்கும் என்று கூறப்பட்டதுடன் அந்த ஆணை பின்பற்றப்படுவதை உறுதிப்படுத்தும் நோக்கில் போலிசாருடன், நாடு முழுவதும் 7,500 ராணுவத்தினரும் கண்காணிப்பு பணியில் ஈடுபடுத்தப்பட்டுள்ளனர்.

திரு புண்ணியமூர்த்திக்கு 5,000 மலேசிய ரிங்கிட் அபராதம் விதிக்கப்பட்டது. அந்தக் குற்றத்துக்காக அவருக்கு விதிக்கப்பட்ட 10 மாத சிறைத்தண்டனைக்குப் பதிலாக இந்த அபராதம் விதிக்கப்பட்டது.

கடந்த வெள்ளிக்கிழமை சுங்கை சிபுட்டின் தாமான் ஓர்கிட் பகுதியில் உள்ள அவரது வீட்டுக்கு முன்பு, தமது அடையாள ஆவணங்களை போலிசாரிடம் காட்ட மறுத்ததாகவும் போலிஸ் அதிகாரியைப் பிடித்துத் தள்ளியதாகவும் கூறப்பட்டது. கடந்த வெள்ளிக்கிழமை இரவு 1 மணியளவில் இந்தச் சம்பவம் நிகழ்ந்ததாகவும் அவர் அந்தச் சமயத்தில் மது போதையில் இருந்ததாகவும் கூறப்பட்டது.

இந்தக் குற்றம் நிரூபிக்கப்பட்டால், குற்றவியல் தண்டனைச் சட்டம் 186வது பிரிவின் கீழ் அவருக்கு ஈராண்டுகள் வரை சிறைத் தண்டனை, 10,000 ரிங்கிட் வரையிலான அபராதம் அவருக்கு விதிக்கப்பட்டிருக்கலாம்.

திரு புண்ணியமூர்த்திக்கு விதிக்கப்படும் தண்டனை சமுதாயத்துக்கும் ஒரு பாடமாக இருக்கும் என்பதால் அவருக்கு உயர்ந்தபட்ச தண்டனை விதிக்குமாறு அரசுத் தரப்பு வழக்கறிஞர் கோரினார்.

ஆனால், மாதம் 1,500 மட்டுமே சம்பாதிக்கும் அவர் தம் தாயாரைப் பராமரிக்க வேண்டியுள்ளது என்று புண்ணியமூர்த்தியின் வழக்கறிகஞர் கூறினார். இதற்கு முன்பு அவர் குற்றமேதும் புரியவில்லை என்றும் அவர் குறிப்பிட்டார்.

#மலேசியா #நடமாட்டக் கட்டுப்பாட்டு ஆணை


கொவிட்-19: மலேசியாவில் உயிரிழப்பு 11 ஆனது

மலேசியாவில் நேற்று (மார்ச் 22) உயிரிழந்த 70 வயது ஆடவர், கொரோனா கிருமித்தொற்றால் அங்கு உயிரிழந்த 11வது நபர்.

நேற்றிரவு 9.05 மணிக்கு UKM Tuanku Muhriz Canselor மருத்துவமனையில் அவர் உயிரிழந்தார்.

சென்ற மாதம் இந்தோனீசியாவுக்குச் சென்று வந்த அவருக்கு வேறு உடல்நலப் பிரச்சினைகளும் இருந்ததாகக் கூறப்படுகிறது.

மருத்துவமனையில் கடந்த 19ஆம் தேதி அனுமதிக்கப்படுவதற்கு ஒரு வாரத்துக்கு முன்பே கிருமித்தொற்று அறிகுறிகள் அவருக்கு இருந்தன.

உடல் நிலை மோசமடைந்து நேற்றிரவு அவர் உயிரிழந்ததாக சுகாதாரத் துறை நிர்வாக இயக்குநர் டாக்டர் நூர் ஹி‌ஷாம் அப்துல்லா இதனைத் தமது ஃபேஸ்புக் பதிவில் இன்று தெரிவித்தார்.

நேற்றைய நிலவரப்படி மலேசியாவில் கிருமித்தொற்றால் பாதிக்கப்பட்டவர்களின் எண்ணிக்கை 1,306. நேற்று புதிதாக 123 பேர் பாதிக்கப்பட்டனர்.139 பேர் சிகிச்சை முடிந்து வீடு திரும்பினர்.

#மலேசியா #கொவிட்-19


மலேசியாவில் ஒரே நாளில் 212 பேருக்கு தொற்று; உயிரிழப்பு எண்ணிக்கை 14 ஆனது

மலேசியாவில் இன்று (மார்ச் 23) ஒரே நாளில் 212 பேருக்கு கிருமித்தொற்று உறுதி செய்யப்பட்டுள்ளது. அதனையடுத்து அங்கு தொற்றால் பாதிக்கப்பட்டவர்களின் மொத்த எண்ணிக்கை 1,518 ஆகியுள்ளது.

கிருமித்தொற்றால் இதுவரை அங்கு உயிரிழந்தோரின் எண்ணிக்கை 14ஆக உயர்ந்துள்ளது.

இதுவரை பதிவான சம்பவங்களில் ஒரே நாளில் ஆக அதிகமாகப் பதிவானது இன்றுதான்.

புதிதாகப் பதிவான 212 சம்பவங்களில் 123 பேர் கோலாலம்பூருக்கு அருகில் உள்ள ஶ்ரீ பெட்டாலிங் பள்ளிவாசலில் நடைபெற்ற டப்லிக் சமயக் கூட்டத்தில் பங்கேற்றவகளுடன் தொடர்புடைய சம்பவங்களுடன் சம்பந்தப்பட்டவர்கள் என்று மலேசிய சுகாதார அமைச்சர் தெரிவித்தார்.

அந்த சமயக் கூட்டத்துடன் தொடர்புடைய சம்பவங்களின் எண்ணிக்கை 970ஆக உயர்ந்துள்ளது.

அந்த சமயக் கூட்டத்தில் பங்கேற்ற 70 வயது ஆடவர் கிருமித்தொற்றால் உயிரிழந்த 12வது நபர். அவர் குளுவாங்கில் உள்ள மருத்துவமனையில் சிகிச்சை பெற்று வந்தார்.

அந்த சமயக் கூட்டத்தில் பங்கேற்ற ஒருவருடன் தொடர்பில் இருந்த 49வது ஆடவர், கிருமித்தொற்றால் உயிரிழந்த 13வது நபர். அவர் மிரி மருத்துவமனையில் அனுமதிக்கப்பட்டிருந்தார்.

அதே மருத்துவமனையில் சிகிச்சை பெற்று வந்த 51 வயது மலேசிய மாது கிருமித்தொற்றால் உயிரிழந்த 14வது நபர். அந்த சமயக் கூட்டத்தில் பங்கேற்ற ஒருவருடன் தொடர்பில் இருந்தவர் இவர்.

மருத்துவமனையில் 57 பேர் தீவிர சிகிச்சைப் பிரிவில் உள்ளனர். அவர்களில் 27 பேருக்கு செயற்கை சுவாசக் கருவி பொருத்தப்பட்டுள்ளது.

#மலேசியா #கொவிட்-19 #தமிழ்முரசு


ஊழியர் சேமநிதியிலிருந்து மாதந்தோறும் 500 ரிங்கிட்; நடமாட்டக் கட்டுப்பாடும் நீட்டிக்கப்படலாம்

மலேசியாவில் நடமாட்டக் கட்டுப்பாட்டு ஆணை மேலும் இரண்டு வார காலத்துக்கு நீட்டிக்கப்படக்கூடும் என்று அந்த நாட்டின் பிரதமர் முகைதீன் யாசின் தெரிவித்துள்ளார்.

கொரோனா கிருமித்தொற்று காரணமாகவும் எண்ணெய் விலை வீழ்ச்சியின் காரணமாகவும் நாட்டின் பொருளியலுக்கு ஏற்பட்டு வரும் பாதிப்புகளைச் சமாளிக்கும் வகையில் ஊக்குவிப்புத் திட்டங்களை அரசாங்கம் அறிவிக்கும் என்றும் திரு முகைதீன் கூறியுள்ளார்.

தேசிய பாதுகாப்பு மன்றம் மார்ச் 30ஆம் தேதி கூடி, இப்போதைய நடமாட்டக் கட்டுப்பாட்டு ஆணை 31ஆம் தேதியுடன் முடிவடைந்த பிறகு என்ன செய்ய வேண்டும் என்பது பற்றி முடிவெடுக்கும் என்றும் அவர் கூறினார்.

கொரோனா கிருமித்தொற்றால் ஏற்பட்டுள்ள பாதிப்புகளைச் சமாளிக்க ஏற்கெனவே 20 பில்லியன் ரிங்கிட் (S$6.56 பில்லியன்) உதவித் தொகை அறிவிக்கப்பட்டுள்ள நிலையில், இரண்டாவது உதவித் தொகுப்பு பற்றி அடுத்த திங்கட்கிழ்மை அறிவிக்கப்படும் என்று கூறப்படுகிறது.

பொருளியலை ஊக்குவிக்க புதிய திட்டங்களும் அப்போது வெளியிடப்படும் என்று எதிர்பார்க்கப்படுகிறது.

கிருமித்தொற்று பிரச்சினையால் பாதிக்கப்பட்டுள்ள ஊழியர்களின் நிதிச் சுமையைக் குறைக்கும் வகையில் 55 வயதுக்கும் குறைவான ஊழியர் சேமநிதி சந்தாதாரர்கள், தங்கள் கணக்கில் இருந்து மாதந்தோறும் அதிகபட்சம் 500 ரிங்கிட் வரை எடுக்கலாம் என பிரதமர் முகைதீன் அறிவித்துள்ளார். 40 பில்லியன் ரிங்கிட் இந்த வகையில் மக்களுக்குச் சென்று சேரும் என்று கூறப்படுகிறது.

அடுத்த மாதம் முதல் தேதி தொடங்கும் இந்தத் திட்டம் அடுத்த ஓராண்டுக்கு நடப்பில் இருக்கும்.

அத்துடன், ஊழியர்களின் சேமநிதி பங்களிப்பு விகிதமும் 4% குறைக்கப்பட்டுள்ளது.

இதனால், அன்றாடச் செலவுகளுக்கான பணம் ஊழியர்களிடம் இருக்கும் என்று நம்புவதாக அவர் தெரிவித்துள்ளார்.

கொரோனா கிருமித்தொற்றுக்கு எதிரான போராட்டத்துக்கான உபகரணங்கள் வாங்குவதற்காக 500 மில்லியன் ரிங்கிட்டும், சுமார் 2,000 ஒப்பந்த சுகாதாரத்துறை ஊழியர்களைப் பணிக்கு அமர்த்துவதற்காக கூடுதலாக 100 மில்லியன் ரிங்கிட்டும் ஒதுக்கப்படும் என்றும் பிரதமர் தெரிவித்தார்.

#மலேசியா #உதவித் திட்டம்


மலேசியாவில் புதிய தொற்று சம்பவங்கள் குறைந்தாலும் பரிசோதனை தீவிரம்; 15வது நபர் உயிரிழப்பு

தற்போதைய சூழ்நிலையில் தென்கிழக்காசியாவில் ஆக அதிக கொரோனா கிருமித்தொற்று சம்பவங்களைப் பதிவு செய்து வரும் மலேசியா இன்னும் மோசமான நிலைமையைச் சமாளிக்க கொரோனா கிருமித்தொற்றுக்கான தனது சோதனைகளை அதிகப்படுத்தவிருக்கிறது என்று மூத்த சுகாதார அதிகாரி ஒருவர் ராய்ட்டர்ஸ் செய்தி நிறுவனத்திடம் தெரிவித்துள்ளார்.

கொரோனா கிருமித்தொற்றைக் கட்டுப்படுத்தும் பொருட்டு சோதனைமுறைகளை உலக நாடுகள் துரிதப்படுத்துமாறு உலக சுகாதார நிறுவனம் வலியுறுத்தி வருகிறது.

மலேசியாவில் பதிவான கொரோனா கிருமித்தொற்று சம்பவங்களின் எண்ணிக்கை கடந்த பத்து நாட்களில் ஆறு மடங்கு அதிகரித்து 1,500ஐயும் தாண்டி விட்டது.

ஆசியாவில் சீனா, தென்கொரியா, ஜப்பான் ஆகிய நாடுகளுக்கு அடுத்த நிலையில் இப்போது மலேசியா உள்ளது.

“இவ்வார இறுதிக்குள் மலேசியா தனது அன்றாட சோதனை அளவை 7,000 அதிகரிக்கவுள்ளது. ஏப்ரல் மாத முதல வாரத்தில் அந்த எண்ணிக்கை 16,500க்கு உயர்த்தப்படும்,” என்று மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

“மோசமான நிலைமைக்கு நாங்கள் தயாராகிக்கொண்டிருக்கிறோம். அதன் பிறகு நோய் கண்டுபிடிப்பு, சோதனை, தனிமைப்படுத்துதல், சிகிச்சை என்று செயல்படுவோம்,” என்றும் டாக்டர் நூர் கூறினார்.

நேற்று வரை மலேசியாவில் 17,923 சோதனைகள் நடத்தப்பட்டன.நேற்று ஆகக் கூடுதலாக 212 புதிய சம்பவங்கள் பதிவாகின.

அப்படி என்றால் ஒவ்வொரு மில்லியன் மக்களுக்கும் 560 சோதனைகள் நடத்தப்பட்டன. அது அண்டை நாடான சிங்கப்பூரின் அளவான ஒவ்வொரு மில்லியன் மக்களுக்கும் 4,500 சோதனைகளை விட குறைவு.

மலாக்காவின் முதியவர் மரணமுற்ற 15வது நபர்

மலேசியாவில் கொரோனா கிருமித்தொற்றால் பாதிக்கப்பட்ட 71 வயது முதியவர் ஒருவர் மாண்டுவிட்டார் என்று தெரிவிக்கப்பட்டுள்ளது.

அந்த முதியவர் கிருமித்தொற்று இருக்கும் மற்றொருவருடன் தொடர்பில் இருந்தார் என்றும் அவர்கள் இருவரும் கோலாலம்பூரில் தப்லி மிஷனரி குழுமம் நடத்திய இஸ்லாமிய சமய ஒன்றுகூடலுக்குச் சென்றிருந்தார்கள் என்றும் மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

மலேசியாவில் பதிவான கொரோனா கிருமித்தொற்று சம்பவங்களில் பாதிக்கப்பட்ட பெரும்பாலானோர் இந்தச் சமய நிகழ்ச்சிக்குச் சென்றவர்கள் என்றும் மலாக்காவைச் சேர்ந்த அந்த முதியவர் தப்லி மிஷனரி குழுமத்துடன் தொடர்புகொண்டவர்களில் மரணமுற்ற எட்டாவது நபர் என்றும் கூறப்பட்டது.

அந்த முதியவருக்கு ஏற்கெனவே நாள்பட்ட நோய் இருந்தது என்றும் அவர் இம்மாதம் 18ஆம் தேதி முவாரில் உள்ள சுல்தானா ஃபத்திமா நிபுணத்துவ மருத்துவமனையில் அனுமதிக்கப்பட்டார் என்றும் இன்று காலை 5.35 மணிக்கு அவர் மரணமுற்றார் என்றும் டாக்டர் நூர் விவரித்தார்.

இதற்கிடையே, மலேசியாவில் இன்று மாலை நிலவரப்படி அங்கு 106 பேருக்கு புதிதாக கொரோனா கிருமித்தொற்று சம்பவங்கள் பதிவாகியுள்ளன. அதனையடுத்து அங்கு கிருமித்தொற்றால் பாதிக்கப்பட்டவர்களின் எண்ணிக்கை 1,624 ஆகியுள்ளது. இன்று குணமடைந்த 24 பேரையும் சேர்ந்து அங்கு சிகிச்சை முடிந்து வீடு திரும்பியோரின் எண்ணிக்கை 183 ஆனது. மலேசியாவில் கிருமித்தொற்றால் இதுவரை 15 மரணங்கள் நிகழ்ந்துள்ளன.

நேற்றைய நிலவரத்துடன் ஒப்பிடுகையில் இன்று புதிதாக கிருமித்தொற்று கண்டவர்களின் எண்ணிக்கை பாதியாகக் குறைந்திருப்பது குறிப்பிடத்தக்கது.

#மலேசியா #கொவிட்-19 #கொரோனா


'வேலை அனுமதிச் சீட்டுடைய மலேசியர்கள் சிங்கப்பூருக்கு வரும் முன் அனுமதி பெற வேண்டும்'

வேலை அனுமதிச் சீட்டு வைத்திருக்கும் மலேசியர்கள் சிங்கப்பூருக்கு வர பயணத்தைத் தொடங்கும் முன்பு மனிதவள அமைச்சின் அனுமதியைப் பெற வேண்டும் என்று அமைச்சு இன்று (மார்ச் 25) தெரிவித்துள்ளது. அனுமதி கோரும் நிறுவனங்கள் இணையம் வழியாக விண்ணப்பிக்கலாம்.

தற்போது சிங்கப்பூரின் வேலை அனுமதிச் சீட்டு வைத்திருந்து சிங்கப்பூருக்கு வெளியில் இருப்போருக்கும், வேலை அனுமதிச் சீட்டு அங்கீகரிக்கப்பட்டு இன்னும் சிங்கப்பூருக்குள் வராதவர்களுக்கும் இந்த நடைமுறை பொருந்தும் என்று கூறப்பட்டது.

நுழைவு அனுமதி பெறும் நடைமுறை உடனடியாக நடப்புக்கு வருவதாகவும் சிங்கப்பூருக்குள் நுழையும் அனைத்து தடங்களுக்கும் இது பொருந்தும் என்றும் அமைச்சு கூறியது.

ஆயினும், உணவு விநியோகிக்கும் லாரிகளின் ஓட்டுநர்கள் போன்ற அத்தியாவசியச் சேவைகளில் இருப்போருக்கு மனிதவள அமைச்சின் நுழைவு அனுமதி, வீட்டிலேயே தங்கியிருக்கும் ஆணை ஆகியவற்றிலிருந்து விலக்கு அளிக்கப்படுகிறது.

இந்த ஊழியர்களைத் தவிர, வேலை அனுமதிச் சீட்டு வைத்திருக்கும் மற்ற ஊழியர்கள் சிங்கப்பூருக்கு வந்த பிறகு 14 நாட்கள் வீட்டிலேயே தங்கியிருக்க வேண்டும்.

தங்கள் ஊழியர்கள் சிங்கப்பூருக்குள் வருவதற்காக அனுமதி கோரும் நிறுவனங்கள், அவர்கள் இங்கு வந்து 14 நாட்கள் வீட்டிலேயே தங்கியிருப்பதற்கான ஏற்பாடுகளைச் செய்திருப்பது பற்றிய தகவல்களை விண்ணப்பத்தில் தெரிவிக்க வேண்டும்.

மனிதவள அமைச்சிடமிருந்து அனுமதி பெறுவதற்கு முன்பு இங்கு வருவதற்கான பயண ஏற்பாடுகளைச் செய்ய வேண்டாமென ஊழியர்களுக்குத் தெரிவிக்குமாறு மனிதவள அமைச்சு நிறுவனங்களைக் கேட்டுக்கொண்டுள்ளது.

சிங்கப்பூருக்கு வரும் மலேசியர்கள் விமான நிலைய ஊழியர்களிடமும் சிங்கப்பூர் சோதனைச் சாவடிகளிலும் அந்த நுழைவு அனுமதியைக் காட்ட வேண்டும்.

#சிங்கப்பூர் #மலேசியா#வெளிநாட்டு ஊழியர் #கொவிட்-19


மலேசியா: மொத்த விற்பனைச் சந்தையில் 10 வெளிநாட்டு ஊழியர்களுக்கு கிருமித்தொற்று அறிகுறிகள்

செலயாங் மொத்த விற்பனை சந்தையில் 10 வெளிநாட்டு ஊழியர்கள் தங்களை 14 சுயமாக தனிமைப்படுத்திக்கொள்ளுமாறு கோரப்பட்டுள்ளனர்.

அவர்கள் கடந்த மாதம் 28ஆம் தேதி முதல் மார்ச் 2ஆம் தேதி வரை ஸ்ரீ பெட்டாலிங் பள்ளிவாசலில் நடைபெற்ற தப்லிக் நிகழ்ச்சியில் பங்கேற்றவர்கள்.

கோலாலம்பூர் சிட்டி ஹால் (DBKL), சுகாதார அமைச்சு ஆகிய இரண்டும் இணைந்து இரண்டு மணி நேரம் மேற்கொண்ட நடவடிக்கையில் அவர்கள் அடையாளம் காணப்பட்டனர்.

நேற்றிரவு 10 மணி முதல் செயல்பட்டுக்கொண்டிருந்த கடைகளை அடைக்க அவர்கள் முற்பட்டுக்கொண்டிருந்ததாக DBKL நகர திட்டமிடல் துறையின் இயக்குநர் கைருல் அஸ்மிர் அகமது கூறினார்.

“நாங்கள் அங்கு சென்றபோது, அவர்களை நாங்கள் பிடிக்கச் சென்றதாக எண்ணி சில ஊழியர்கள் அங்கிருந்து தப்பிவிட முயன்றனர். ஆனால், நாங்கள் கொவிட்-19 பரிசோதனை செய்யத்தான் சென்றோம்,” என்றார் அவர்.

“400 வெளிநாட்டு ஊழியர்களுக்கு மேற்கொள்ளப்பட்ட பரிசோதனையில் 10 பேருக்கு மட்டும் கிருமித்தொற்று அறிகுறிகள் தென்பட்டன. அவர்களுக்கு கூடுதல் பரிசோதனைகள் மேற்கொள்ளப்படும்,” என்றார் அவர். அந்த ஊழியர்களில் பெரும்பாலானோர் மியன்மார், பங்ளாதேஷ், இந்தோனீசியா நாடுகளைச் சேர்ந்தவர்கள் என்று கூறப்பட்டது.

மொத்த விற்பனைச் சந்தையில் வெளிநாட்டு ஊழியர்களுக்கு அடிக்கடி சுகாதாரப் பரிசோதனைகள் மேற்கொள்ளப்படும் என்று கூறிய திரு கைருல், அவர்களைக் கண்காணிக்க டிரோன்கள் பயன்படுத்தப்படும் என்றார்.

#மலேசியா #செலாயாங் #வெளிநாட்டு ஊழியர்கள்


மலேசியாவில் ஒரே நாளில் 235 பேர் பாதிப்பு

பெட்டாலிங் ஜெயா: மலேசியாவில் ஒரே நாளில் 235 பேர் கிருமி தொற்றால் பாதிக்கப்பட்டுள்ளனர்.

இவர்களுடன் சேர்த்து நேற்று பிற்பகல் வரை 2,031 பேருக்கு கிருமி தொற்றியிருக்கிறது என்று சுகாதார இயக்குநர் ஜெனரல் டாக்டர் நூர் ஹிஷாம் அப்துல்லா சொன்னார்.

செய்தியாளர் கூட்டத்தில் நேற்று பேசிய டாக்டர் ஹிஷாம், கிருமியால் பாதிக்கப்பட்டு சிகிச்சை பெற்றவர்களில் 16 பேர் குணமடைந்து வீடு திரும்பி விட்டதாகக் கூறினார். இதுவரை மொத்தம் 215 பேர் கிருமி பாதிப்பிலிருந்து குணமடைந்து உள்ளனர். தீவிர சிகிச்சை பிரிவில் 45 பேர் உள்ளனர்.

விசாரணையில் புதிதாக பாதிக்கப்பட்ட 235 பேரில் 60 பேர் ஸ்ரீபெட்டாலிங் ஜெயாவில் நடைபெற்ற ஒன்றுகூடல் நிகழ்ச்சி தொடர்பானது என்பது தெரிய வந்துள்ளது.

மலேசியாவில் மொத்தம் 23 பேர் கிருமிக்கு பலியாகிவிட்ட னர்.


நடமாட்டக் கட்டுப்பாட்டை மீறிய 15 பேர் கைது

கோலாலம்பூர்: மலேசியாவில் கொரோனா கிருமி பரவலைத் தடுத்து நிறுத்துவதற்காக கடுமையான நடவடிக்கைகள் எடுக்கப்பட்டு வருகின்றன. நடமாட்டக் கட்டுப்பாடும் விதிக்கப்பட்டுள்ளது.

இந்த நிலையில் பெட்டாலிங் ஜெயாவில் கடந்த 24 மணி நேரத்தில் கட்டுப்பாட்டை மீறி வெளியில் சுற்றிய 15 பேரை போலிசார் கைது செய்துள்ளனர்.

இது குறித்து பேசிய பெட்டாலிங் ஜெயா மாவட்ட போலிஸ் துணை ஆணையர் நிக் எஸானி முகமட் ஃபைசால், கைது செய்யப்பட்டவர்கள் சட்டத்தை மீறியுள்ளனர் என்றார்.

நடமாட்டக் கட்டுப்பாட்டை மீற வேண்டாம் என்றும் அவர் பொதுமக்களை கேட்டுக் கொண்டார்.

“வீட்டிலேயே தங்கியிருங்கள், முக்கியமான தேவைக்கு மட்டுமே வெளியே செல்லுங்கள்,” என்று அறிக்கை வாயிலாக அவர் தெரிவித்தார்.

இதற்கிடையே சுகாதார அமைச்சில் பணியாற்றும் 80 ஊழியர்களுக்கு கொரோனா கிருமி தொற்றியிருப்பது உறுதி செய்யப்பட்டுள்ளது. “கிருமியால் பாதிக்கப்பட்டவர்கள் முன்னணி ஊழியர்கள் அல்ல,” என்று ஆரம்பக் கட்ட விசாரணையில் தெரிய வந்துள்ளதாக சுகாதார இயக்குநர் ஜெனரல் டாக்டர் நூர் ஹிஷாம் அப்துல்லா சொன்னார்.


கொவிட்-19 தாக்கத்தைக் கையாள 250 பில்லியன் ரிங்கிட் ஆதரவுத் தொகுப்பை அறிவித்தது மலேசியா

கொரோனா கிருமி பரவலால் உலகளவில் பொருளியல் பாதிப்பு பெருமளவு ஏற்பட்டுள்ள நிலையில், மக்களுக்கு உதவ அரசாங்கங்கள் ஆதரவுத் தொகுப்புகளை அறிவித்த வண்ணம் உள்ளன.

மலேசியர்களுக்கு உதவும் நோக்கில் ஆகப் பெரிய பொருளியல் ஆதரவுத் தொகுப்பை இன்று (மார்ச் 27) பிற்பகல் மலேசியா அறிவித்தது. 250 பில்லியன் ரிங்கிட் (S$83.6 பில்லியன்) தொகையைப் பராமரிப்புத் தொகுப்பாக ஒதுக்குவதாக அந்நாட்டுப் பிரதமர் முஹைதீன் யாசின் அறிவித்துள்ளார்.

அதில் 128 பில்லியன் ரிங்கிட் மக்களின் நலனைப் பாதுகாப்பதற்காகவும் 100 பில்லியன் ரிங்கிட் தொகை பாதிக்கப்பட்ட சிறிய, நடுத்தர நிறுவனங்கள் உட்பட வர்த்தகங்களுக்கு ஆதரவளிக்கவும் பயன்படுத்தப்படும்.

“நாட்டின் பொருளியலை வலுப்படுத்த 2 பில்லியன் தொகையை அரசாங்கம் ஒதுக்கியுள்ளது. இதற்கிடையே, கடந்த மாதம் 27ஆம் தேதி 20 பில்லியன் ரிங்கிட் தொகை முதல் பொருளியல் ஆதரவுத் தொகுப்பாக அறிவிக்கப்பட்டது,” என்றார் பிரதமர்.

முதல்நிலை சுகாதார ஊழியர்களுக்கு கூடுதல் ஊதியம் வழங்குதல், நான்கு வாரங்களுக்கு நடப்பில் இருக்கும் நடமாட்டக் கட்டுப்பாட்டு ஆணையால் வருமான இழப்பைச் சந்தித்திருக்கும் குடும்பங்களுக்கு பண உதவி வழங்குதல் போன்றவை இன்று அறிவிக்கப்பட்ட ஆதரவுத் தொகுப்பில் இடம்பெறும்.

கடந்த மாதம் 27ஆம் தேதி அறிவிக்கப்பட்ட 20 பில்லியன் ரிங்கிட் பொருளியல் ஆதரவுத் தொகுப்புக்கு மேலாக இந்தப் புதிய ஆதரவுத் தொகுப்பு அறிவிக்கப்பட்டுள்ளது.

“இந்த பராமரிப்புத் தொகுப்பு, கொவிட்-19 நெருக்கடியால் பாதிக்கப்பட்ட அனைவரின் சுமையைக் குறைக்கும் உடனடி ஆதரவாக இருக்கும்,” என்றும் அவர் கூறினார்.

நாட்டின் அனைத்துப் பகுதிகளிலும் இருக்கும் அனைத்து மக்களுக்கும் உதவி நல்கப்படும் என்றும் அவர் குறிப்பிட்டார்.

பக்கத்தான் ஹரப்பான் கூட்டணியிடமிருந்து ஆட்சியைக் கைப்பற்றி ஒரு மாதம்கூட முடிவடையாத நிலையில் மலேசியாவின் பெரிக்கத்தான் நேஷனல் அரசு, கொரோனா கிருமித்தொற்று காரணமாக பல நெருக்கடிகளைச் சந்தித்து வருகிறது.

உபகரணங்கள் வாங்குவது, சுகாதாரத் துறையில், குறிப்பாக தாதியர் உள்ளிட்ட ஒப்பந்த ஊழியர்களைப் பணிக்கமர்த்துவது போன்றவற்றுக்காக மொத்தம் 600 மில்லியன் ரிங்கிட் தொகையை சுகாதார அமைச்சுக்காக ஒதுக்குவதாக கடந்த திங்கட்கிழமை (மார்ச் 23) மலேசிய அரசாங்கம் அறிவித்தது.

மேலும், 55 வயதுக்குட்பட்ட ஊழியர் சேமநிதி பங்களிப்பாளர்கள் 12 மாதங்கள் வரை மாதந்தோறும் 500 ரிங்கிட் பெற்றுக்கொள்ளலாம் என்றும் அப்போது அறிவிக்கப்பட்டது.

மேலும் கொவிட்-19 கொள்ளைய்நோயைக் கையாள அனைத்து மாநிலங்களுக்கும் 130 மில்லியன் ரிங்கிட் சமமாகப் பகிர்ந்தளிக்கப்படும் என்றும் அப்போது தெரிவிக்கப்பட்டது.

#மலேசியா #தமிழ்முரசு #ஆதரவு தொகுப்பு


மலேசியா: படிப்படியாக பரவிய கொரோனா கிருமி

பெட்டாலிங் ஜெயா: மலேசியாவின் தலைநகரான கோலாலம்பூரில் பள்ளிவாசல் ஒன்றில் சென்ற மாதம் நடைபெற்ற சமய ஒன்றுகூடல் நிகழ்வில் கலந்துகொண்டோர் சிலர் கொவிட்-19 கிருமித்தொற்றால் பாதிக்கப்பட்டுள்ளனர். இதற்கிடையே இவர்கள் மூலம் படிப்படியாக மேலும் பலர் கிருமியால் பாதிக்கப்பட்டுள்ளதை மலேசிய சுகாதார அமைச்சு கண்டறிந்துள்ளது.

“பள்ளிவாசல் கிருமித்தொற்று குழுமத்தில் இதுவரை 711 பேர் பாதிக்கப்ட்டுள்ளனர். இவர்கள் தங்களின் குடும்ப உறுப்பினர் களுக்குக் கிருமித்தொற்றைப் பரப்பினர். இதை முதலாம் கிருமித்தொற்று தலைமுறை என்று குறிப்பிடுவோம்,” என விளக்கினார் சுகாதார தலைமை இயக்குநர் டாக்டர் நூர் ஹிஷாம் அப்துல்லா.

குடும்ப உறுப்பினர்கள் தங் களின் அண்டைவீட்டாருக்கும் பின்னர் அந்த அண்டைவீட்டார் தங்களின் நண்பர்களுக்கும் படிப் படியாக கிருமியைப் பரப்பியதாக அவர் சுட்டினார்.

இவ்வாறு ஐந்து வழிகளில் படிப்படியாக கிருமித்தொற்று பலருக்குப் பரவியுள்ளதாக அவர் நேற்று முன்தினம் நடைபெற்ற கொவிட்-19 செய்தியாளர் கூட்டத்தில் பகிர்ந்துகொண்டார்.

தற்போது மலேசியாவில் ஏற்பட்டுள்ள 2,161 கொரோனா கிருமித்தொற்று சம்பவங்களில் இப்பள்ளிவாசல் கிருமித்தொற்று குழுமம் 55 விழுக்காடாக உள்ளது.

அத்துடன் கிருமித்தொற்று மரணங்களும் பாதிக்கு மேல் இக் குழுமத்துடன் தொடர்புடையவை.

“முதலில் நிகழ்வில் கலந்துகொண்டோரின் நெருங்கிய தொடர்புகளை நாங்கள் அடையாளம் கண்டு உறுதிப்படுத்த வேண்டும்.

“அவர்களின் குடும்ப உறுப் பினர்களும் பின்னர் அவர்களது நண்பர்களும் இந்தத் தொடர்புகளில் அடங்குவர். இவர்களைக் கண்டறிவது மிகச் சிக்கலானது. அதிக காலம் எடுக்கும்,” என்றார் டாக்டர் ஹிஷாம்.

ஒன்றுகூடல் நிகழ்வில் கலந்துகொண்ட 13,762 பேர் கிருமித்தொற்று தொடர்பில் பரிசோதிக்கப்பட்டுள்ளதாகவும் அதில் 1,117 பேருக்குக் கிருமித்தொற்று இருப்பது உறுதியாகியுள்ளதாகவும் கூறப்படுகிறது.


மலேசியாவில் புதிதாக 159 பேருக்கு தொற்று; சீனா அனுப்பிய மருத்துவப் பொருட்கள் கிடைத்தன

இதற்கிடையே, மலேசியாவில் இன்று (மார்ச் 28) கிருமிதொற்றால் புதிதாக 159 பேர் பாதிக்கப்பட்டிருப்பதாக மலேசியாவின் சுகாதாரத்துறை இயக்குநர் டாக்டர் நூர் ஹிஷாம் அப்துல்லா தெரிவித்தார்.

அதனையடுத்து, அங்கு கிருமித்தொற்றால் பாதிக்கப்பட்டவர்களின் எண்ணிக்கை 2,320 ஆகியுள்ளது.

இன்று மேலும் ஒருவர் கிருமித்தொற்று சிகிச்சை பலனின்றி இறந்துபோனதாகவும், மாண்டோர் எண்ணிக்கை 27க்கு அதிகரித்திருப்பதாகவும் தெரிவிக்கப்பட்டது.

இன்று உயிரிழந்த 61 வயதான மலேசிய ஆடவருக்கு நாட்பட்ட நீரிழிவு, உயர் ரத்த அழுத்தப் பிரச்சினைகள் இருந்தன.

இன்று மேலும் 61 பேர் சிகிச்சை முடிந்து வீடு திரும்பியதையடுத்து, சிகிச்சை முடிந்து வீடு திரும்பியோரின் எண்ணிக்கை 320 ஆக உயர்ந்தது.

சிகிச்சை பெற்று வருவோரில் 73 பேர் தீவிர சிகிச்சைப் பிரிவில் இருப்பதாகவும் அவர்களில் 54 பேருக்கு செயற்கை சுவாசக் கருவிகள் தேவைப்படுவதாகவும் டாக்டர் ஹிஷாம் தெரிவித்தார்.

அண்மைய நாட்களில் வெளிநாடுகளிலிருந்து திரும்பி வந்தோரிடையே கிருமித்தொற்று அதிகரித்திருப்பதாகக் குறிப்பிட்ட அவர், வெளிநாடுகளிலிருந்து திரும்பியோருக்கு பரிசோதனைகள் மேற்கொள்ளப்பட வேண்டும் எனவும் மலேசியா திரும்பியதும் அவர்கள் 14 நாட்களுக்குத் தங்களைத் தனிமைப்படுத்திக்கொள்ள வேண்டும் என்றும் கோரிக்கை வைத்தார்.

இந்நிலையில் தலைநகர் கோலாலம்பூரை கிருமித்தொற்று இல்லாத நகரமாக மாற்றும் நோக்கில் அங்கு ஆழ்ந்த துப்புரவுப் பணிகள் முடுக்கிவிடப்பட்டன. நூற்றுக்கணக்கான ஊழியர்கள் கிருமிநாசினிகளை தெருக்கள், கட்டடங்கள், வாகனங்கள் என அனைத்துப் பகுதிகளிலும் தெளிக்கும் பணியில் இன்று ஈடுபட்டனர்.

இந்நிலையில், மலேசியாவில் நடப்பில் இருக்கும் நடமாட்டக் கட்டுப்பாட்டு ஆணையை மீறியதாக 400க்கு மேற்பட்டோர் இன்று கைது செய்யப்பட்டனர்.

இதற்கிடையே, சீனாவிலிருந்து மருத்துவப் பொருட்கள், முகக்கவசங்கள் போன்றவை மலேசியாவுக்கு விமானம் மூலம் அனுப்பி வைக்கப்பட்டுள்ளன.

100,008 நியூக்ளிக் அமில பரிசோதனைக் கருவித்தொகுப்பு, 100,000 எண்ணிக்கையிலான N95 முகக்கவசங்கள், 500.000 அறுவை சிகிச்சையின்போது அணியப் பயன்படும் ரக முகக்கவசங்கள், 50,000 தனிநபர் பாதுகாப்புக் கவசங்கள், 200 செயற்கை சுவாசக் கருவிகள் ஆகியவை இன்று மலேசியாவுக்கு வந்து சேர்ந்தன.

அவற்றை நீண்ட கால நட்பின் அடையாளமாக பரிசாக அனுப்பி வைப்பதாக சீனா குறிப்பிட்டது. உரிய நேரத்தில் உதவியதற்காக சீனாவுக்கு மலேசியாவும் நன்றி தெரிவித்துக்கொண்டது.

#மலேசியா #கொவிட்-19


கொரோனாவுக்குப் புதிய மருந்து: சோதனைக்கு மலேசியா தேர்வு

கொரோனா கிருமியால் பாதிக்கப்பட்டுள்ளவர்களுக்குச் சிகிச்சை அளிக்கும் நோக்கில் புதிதாகக் கண்டுபிடிக்கப்பட்டுள்ள ‘ரெம்டெசிவிர்’ என்ற மருந்தின் செயல்திறனைச் சோதித்துப் பார்க்க உலகச் சுகாதார நிறுவனம் முடிவுசெய்துள்ளது. அந்தப் பரிசோதனை முயற்சிகள் இடம்பெறும் நாடுகளில் ஒன்றாக மலேசியா தேர்வு செய்யப்பட்டுள்ளதாக அந்நாட்டின் தேசிய பாதுகாப்பு மன்றம் தெரிவித்து இருக்கிறது.

மலேசிய சுகாதார அமைச்சு அந்த ஆய்வை மேற்கொள்ளும் திறன்பெற்றிருப்பதால் அந்நாடு தேர்வு செய்யப்பட்டுள்ளதாக மன்றம் குறிப்பிட்டது.

‘ரெம்டெசிவிர்’ மருந்தை கொரோனா கிருமி தொற்றியுள்ளோருக்குக் கொடுத்து, அதன் செயல்திறனையும் அதனால் ஏற்படும் பக்கவிளைவுகளையும் சுகாதார அமைச்சு கண்காணிக்கும் என்று சுகாதாரத் தலைமைச் செயலாளர் டாக்டர் நூர் ஹிஷாம் அப்துல்லா கூறியிருக்கிறார்.

புதிய கொரோனா கிருமித்தொற்றை எந்த மருந்தேனும் குணப்படுத்துமா என்பதைக் கண்டறிவதற்காக ‘ஒற்றுமைச் சோதனை’ என அழைக்கப்படும் பேரளவிலான சோதனை முயற்சியை உலகச் சுகாதார நிறுவனம் அறிவித்துள்ளதாகத் தமது ஃபேஸ்புக் பக்கத்தில் டாக்டர் நூர் பதிவிட்டுள்ளார்.

பல நாடுகளைச் சேர்ந்த, பல ஆயிரக்கணக்கான நோயாளிகளுக்கு அம்மருந்தைக் கொடுத்து, சோதித்துப் பார்க்கப்படும் என்றும் அவர் குறிப்பிட்டுள்ளார்.

இந்தியாவும் இணையலாம்

இதனிடையே, கொரோனா தொற்றுக்கான மருந்தைக் கண்டுபிடிக்கும் ஆய்வுகளைத் துரிதப்படுத்தவுள்ள இந்த ‘ஒற்றுமைச் சோதனை’ முயற்சியில் இந்தியா இணையக் கூடும் என்று இந்திய மருத்துவ ஆய்வு மன்றத்தின் நோய்த்தொற்றியல் பிரிவுத் தலைவர் டாக்டர் ஆர்.கங்கா கேத்கர் கூறியுள்ளார்.

இந்த ‘ஒற்றுமைச் சோதனை’ மூலம் நம்பிக்கை அளிக்கக்கூடிய நான்கு முக்கிய மருந்துகளில் உலக சுகாதார நிறுவனம் கவனம் செலுத்தவுள்ளது.

புதிதாகக் கண்டுபிடிக்கப்பட்டு உள்ள வைரஸ் எதிர்ப்பு மருந்தான ‘ரெம்டெசிவிர்’, மலேரியாவைக் குணப்படுத்த வழங்கப்படும் குளோரோகுவின் மற்றும் ஹைட்ராக்சிகுளோரோகுவின், எச்ஐவி தொற்றுக்குத் தரப்படும் லோபினவிர் மற்றும் ரிட்டோனவிர் மருந்துகளின் கலவை, எச்ஐவி மருந்துகளுடன் இன்டர்ஃபெரோன் பீட்டா சேர்ந்த கலவை ஆகிய நான்கு வெவ்வேறு மருந்துகளை அல்லது மருந்துக் கலவைகளை கொரோனா கிருமி தொற்றியோருக்குக் கொடுத்துச் சோதித்துப் பார்க்கப்படவுள்ளன.


இந்தியாவில் சிக்கித் தவிக்கும் மலேசியர்களை கொண்டுவர ஏற்பாடுகள்

பெட்டாலிங் ஜெயா: இந்தியாவில் சிக்கித் தவிக்கும் கிட்டத்தட்ட 1,988 மலேசியர்களை மீண்டும் தாய்நாட்டுக்குக் கொண்டு வருவதற்கான ஏற்பாடுகள் நடந்து வருவதாக நேற்று மலேசிய மூத்த அமைச்சர் இஸ்மாயில் சப்ரி யாக்கோப் புத்ராஜெயாவில் நடைபெற்ற செய்தியாளர் கூட்டம் ஒன்றில் கூறினார்.

பஞ்சாபில் உள்ள அம்ரிட்சர் பகுதியின் மலேசிய சீக்கியர்களையும் இது உள்ளடக்கும் என்று தற்காப்பு அமைச்சராகவும் பணியாற்றும் திரு இஸ்மாயில் சப்ரி தெரிவித்தார்.

மலேசியர்களை இந்தியாவிலிருந்து கொண்டு வருவதற்கு 12 விமானங்கள் ஏற்பாடு செய்யப்பட்டு வருவதாக அவர் குறிப்பிட்டார். இதற்கு உதவி வரும் மலேசிய இந்திய காங்கிரஸ் கட்சிக்குத் தன் நன்றியையும் தெரிவித்தார்.

தற்போது கிட்டத்தட்ட 60 நாடுகளில் 3,162 மலேசியர்கள் சிக்கித் தவிப்பதாகவும் சுமார் 2,612 பேர் மலேசியாவுக்குக் கொண்டு வரப்பட்டுவிட்டனர் என்றும் அவர் பகிர்ந்துகொண்டார்.

கைரோவில் உள்ள மலேசியர்கள் இன்று மீண்டும் கொண்டுவரப்படுவதாகவும் திரு இஸ்மாயில் குறிப்பிட்டார்.

இதற்கிடையே வெளிநாடுகளில் வசித்து வரும் மலேசியர்கள், அந்தந்த நாடு விதிக்கும் கட்டுப்பாடுகளுக்கு உட்பட்டு நடக்குமாறு மூத்த அமைச்சர் நினைவுறுத்தினார்.


மலேசியாவில் மேலும் 150 பேருக்குப் பாதிப்பு; மரண எண்ணிக்கை 34ஆக அதிகரிப்பு

பெட்டாலிங் ஜெயா: கொரோனா கிருமித்தொற்று காரணமாக மலேசியாவில் மேலும் ஏழு பேர் மாண்டுள்ளனர்.

மேலும் 150 பேருக்கு கிருமித்தொற்று ஏற்பட்டுள்ளது.

நேற்று நண்பகல் 12 மணி நிலவரப்படி மலேசியாவில் கொரோனா கிருமித்தொற்று காரணமாக மொத்தம் 34 உயிரிழப்புகள் நிகழ்ந்துள்ளன.

மொத்தம் 2,470 பேருக்கு கிருமித்தொற்று ஏற்பட்டுள்ளது.

68 பேர் குணமடைந்து வீடு திரும்பியுள்ளதாகவும் மலேசிய சுகாதாரத்துறை தலைமை இயக்குநர் டாக்டர் நூர் ஹிஷாம் அப்துல்லா நேற்று தெரிவித்தார்.

73 பேர் தீவிர சிகிச்சைப் பிரிவில் சிகிச்சை பெற்று வருவதாக அவர் கூறினார்.

அவர்களில் 52 பேருக்கு செயற்கை சுவாச இயந்திரத்தின் உதவி தேவைப்படுவதாக டாக்டர் நூர் ஹிஷாம் தெரிவித்தார்.

இதற்கிடையே, மலேசியாவில் பிறப்பிக்கப்பட்டிருக்கும் நடமாட்டக் கட்டுப்பாட்டு உத்தரவை மீறி வெளியே சென்ற குற்றத்துக்காக பினாங்கின் மத்திய செபராங் பிராய் மாவட்டத்தில் 69 பேர் கைது செய்யப்பட்டனர். அவர்கள் அனைவரும் நேற்று நீதிமன்றத்தில் முன்னிலைப்படுத்தப்பட்டனர்.

இந்நிலையில், ஜோகூர் மாநிலத்தில் நடமாட்டக் கட்டுப்பாட்டு உத்தரவுக்குக் கட்டுப்படுவோர் எண்ணிக்கை குறைந்திருப்பதாக அம்மாநிலத்தின் சுகாதார, சுற்றுப்புறக் குழுவின் தலைவர் திரு ஆர்.வித்யானந்தன் கவலை தெரிவித்துள்ளார்.


மலேசியா முழுவதும் கிருமி நாசினி தெளிப்பு

கோலாலம்பூர்: மலேசியா, கொரோனா கிருமித்தொற்று பரவு வதைத் தடுக்க நாடு முழுவதும் மருந்தடித்து சுத்தப்படுத்தும் நடவடிக்கையைத் தொடங்கி இருக்கிறது.

அதிக ஆபத்துள்ள சில இடங்கள் நேற்று முதல் கிருமிநாசினி மருந்துகள் அடித்து சுத்தப்படுத்தப் படுவதாக பெர்னாமா செய்தி நிறுவனம் தெரிவித்தது.

தலைநகர் கோலாலம்பூரில் பரந்த அளவிலான மருந்தடிப்பு நடவடிக்கையை ஞாயிற்றுக்கிழமை கோலாலம்பூர் நகர மண்டபம் மேற்கொண்டது.

பேராக் மாநிலத்தில் உள்ளூர் அதிகாரிகள், பொது இடங்கள், பூங்காக்கள், வழிபாட்டு தலங்கள், போலிஸ் நிலையங்களை மருந்தடித்துச் சுத்தப்படுத்தினர்.

ஈப்போ ரயில் நிலையத்திலும் தாப்பா மாவட்ட போலிஸ் தலைமை யகத்திலும் தீயணைப்புத் துறை மருந்தடித்தது.

இதே போன்ற நடவடிக்கைகள், சிலாங்கூர், மலாக்கா, ஜோகூர் ஆகிய இடங்களில் சந்தைகளிலும் பொதுக் கழிவறைகளிலும் உணவுக் கடைகளிலும் பேருந்து நிலையங்களிலும் மேற்கொள்ளப்பட்டன.

பினாங்கு, திரங்கானு, கெடா மாநிலங்களில் நேற்று சுத்தப்படுத்தும் நடவடிக்கை தொடங்கியது.

கொரோனா கிருமியைக் கட்டுப் படுத்தும் முயற்சியாக மலேசியா மார்ச் 18ஆம் தேதி பொதுமக்கள் நடமாட்டக் கட்டுப்பாட்டு உத்தரவுகளைப் பிறப்பித்தது.

பயணக் கட்டுப்பாடுகளும் நடப்புக்கு வந்தன. அந்த உத்தரவு ஏப்ரல் 16 வரை நீட்டிக்கப்பட்டு உள்ளது.

அந்த விதியை மீறியதற்காக நூற்றுக்கணக்கானவர்கள் கைது செய்யப்பட்டுள்ளனர்.

மலேசியாவில் கொரோனா கிருமி 30 பேரை கொன்றுவிட்டது. 2,400 பேர் பாதிக்கப்பட்டு இருக்கிறார்கள்.

தென்கிழக்கு ஆசியாவில் வேறு எந்த நாட்டிலும் இந்த அளவுக்கு அதிகம் பேர் பாதிக்கப்படவில்லை.

கொரோனா காரணமாக உலகின் பல பகுதிகளிலும் நடப்புக்கு வந்திருக்கும் பயணக் கட்டுப்பாடு களால் நாடு திரும்ப முடியாமல் தவிக்கும் மலேசியர்களை தாயகம் கொண்டு வருவதற்காக மலேசிய ஏர்லைன்ஸ் நிறுவனம், வரும் ஏப்ரல் முதல் மே வரை சில அனைத்துலகச் சேவைகளைத் தொடங்கும் என்று தெரிவிக்கப்பட்டு உள்ளது.


மலேசியாவில் மேலும் அறுவர் உயிரிழப்பு; புதிதாக 140 பேருக்கு தொற்று

மலேசியாவில் இன்று (மார்ச் 31) மேலும் 140 பேருக்கு கொரோனா கிருமித்தொற்று ஏற்பட்டிருப்பதாகத் தெரிவிக்கப்பட்டுள்ள நிலையில் அங்கு புதிதாக 6 உயிரிழப்புகள் பதிவு செய்யப்பட்டுள்ளன.

அதனையடுத்து கொவிட்-19ஆல் மலேசியாவில் உயிரிழந்தோரின் எண்ணிக்கை 43 ஆகியுள்ளது; அங்கு பாதிக்கப்பட்டவர்களின் மொத்த எண்ணிக்கை 2,766.

இதுவரை 537 பேர் குணமடைந்து வீடு திரும்பியுள்ளதாகக் குறிப்பிட்ட மலேசிய சுகாதாரத்துறையின் நிர்வாக இயக்குநர் டாக்டர் நூர் ஹிஷாம் அப்துல்லா, சிகிச்சைபெற்று வருவோரில் 94 பேர் தீவிர சிகிச்சைப் பிரிவில் இருப்பதாகக் கூறினார்.

நடமாட்டக் கட்டுப்பாட்டு ஆணை நடப்புக்கு வந்த முதல் இரண்டு வாரங்களுக்குப் பிறகு மலேசியாவில் அதிக எண்ணிக்கையிலான கிருமித்தொற்று சம்பவங்கள் பதிவாவதை அவர் சுட்டினார்.

கடந்த மாதத்தில் சுகாதாரத் துறையும் மற்ற அமைப்புகளும் எடுத்து வரும் நடவடிக்கைகளின் பலனை இது காட்டுகிறது என்றும் அவர் குறிப்பிட்டார்.

அடுத்த இரண்டு வாரங்கள் மிகவும் முக்கியமானவை என்று பொதுமக்களுக்கு நினைவூட்டிய அவர், அரசாங்கம் எடுத்துள்ள முயற்சிகள் உகந்த பலனைத் தருகின்றனவா என்பதை இந்தக் காலகட்டத்தில் அறிய முடியும் என்றும் அவர் குறிப்பிட்டார்.

பொதுவாக, 26லிருந்து 30 வரை, 56லிருந்து 60 வரை என இரு வயதுப் பிரிவுகளைச் சேர்ந்தோர் அதிக அளவில் கொரோனா தாக்குதலுக்கு உட்பட்டிருப்பதைத் தரவுகள் காட்டுவதையும் அவர் சுட்டிக்காட்டினார்.

இந்நிலையில், மலேசியாவின் மாமன்னர், அரசி ஆகியோரின் அரச ஊதியத்தை மார்ச் மாதம் முதல் ஆறு மாதங்களுக்கு விட்டுக்கொடுப்பதற்கு பேரரசர் அல்-சுல்தான் அப்துல்லா ரியாத்துடின் அல்-முஸ்தஃபா பில்லா ஷா ஒப்புதல் அளித்திருப்பதாகத் தெரிவிக்கப்பட்டுள்ளது.

கொவிட்-19 சூழலைச் சமாளிக்க அரசாங்கத்தின் சுமையைக் குறைக்கும் நோக்கில் இந்த முடிவை மாமன்னர் எடுத்திருப்பதாக அரண்மனையின் நிதியதிகாரின் அகம்து ஃபாடில் ஷம்சுதின் தெரிவித்தார்.

மலேசிய பிரதமர், அமைச்சர்கள், துணை அமைச்சர்கள் ஆகியோரின் தங்களது இரண்டு மாத ஊதியத்தை கொவிட்-19 நிதிக்காக விட்டுக்கொடுத்திருப்பதையடுத்து இந்த முடிவை மாமன்னர் எடுத்திருப்பதாகவும் தெரிவிக்கப்பட்டது.


வெளிநாடுகளில் சிக்கித் தவிக்கும் 4,374 மலேசியர்கள்

கோலாலம்பூர்: மலேசியா திரும்ப முடியாமல் 56 நாடுகளில் இன்னமும் 4,374 மலேசியர்கள் சிக்கித் தவிப்பதாக மலேசிய துணை வெளியுறவு அமைச்சர் காமாருடின் ஜாஃபர் தெரிவித்துள்ளார்.
 அந்த எண்ணிக்கையில் பாதி அளவாக 2,156 பேர் இந்தியாவில் இருப்பதாக அவர் கூறினார்.
 இந்தோனீசியாவில் (680 பேர்), தாய்லாந்தில் (337), ஆஸ்திரேலியாவில் (226), நியூசிலாந்தில் (153), சவூதி அரேபியாவில் (121), பாகிஸ்தானில் (128), பிலிப்பீன்சில் (54), இலங்கையில் (50), ஐக்கிய அரபு சிற்றரசுகளில் (43) பேர் இன்னமும் சிக்கித் தவிப்பதாக அவர் குறிப்பிட்டார்.


மலேசியாவில் புதிதாக 142 பேருக்கு கொரோனா கிருமித்தொற்று ஏற்பட்டிருப்பது இன்று (ஏப்ரல் 1) உறுதிசெய்யப்பட்டது.

அவர்களையும் சேர்த்து, அந்நாட்டில் கிருமித்தொற்றால் பாதிப்படைந்தவர்களின் எண்ணிக்கை 2,908ஆக உயர்ந்துள்ளது.

மலேசியாவில் கிருமித்தொற்று பாதிப்பால் மேலும் இருவர் உயிரிழந்தனர்.

80 வயது மாது ஒருவரும் 62 வயது ஆடவர் ஒருவரும் உயிரிழந்தனர். கோலாலம்பூர் மருத்துவமனையில் சிகிச்சை பெற்று வந்த அவர்களுக்கு நீரிழிவு நோயும் உயர் ரத்த அழுத்தமும் இருந்தன.

மலேசியாவில் கொரோனாவால் மரணம் அடைந்தவர்களின் எண்ணிக்கை 45ஆக அதிகரித்திருக்கிறது.

இன்று நிலவரப்படி, மருத்துவமனையில் சிகிச்சைப் பெற்று வருபவர்களில் 102 பேர் தீவிர சிகிச்சைப் பிரிவில் உள்ளனர். நேற்று பதிவான எண்ணிக்கையைவிட கூடுதலாக எட்டுப் பேர் தீவிர சிகிச்சை பிரிவில் உள்ளனர்.

மேற்கண்ட தகவல்களை சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா வெளியிட்டார்.

இன்று மட்டும் 108 பேர் கிருமித்தொற்று பாதிப்பிலிருந்து குணமடைந்து மருத்துவமனையிலிருந்து வெளியேறினர்.

அவர்களையும் சேர்த்து, கொவிட்-19 பாதிப்பிலிருந்து குணமடைந்தவர்களின் எண்ணிக்கை 645ஆக உயர்ந்திருக்கிறது.

#மலேசியா #கொவிட்-19


'நடமாட்டக் கட்டுப்பாட்டு ஆணை தளர்த்தப்பட்ட பிறகும் கூட்டங்களைத் தவிர்த்திடுங்கள்'

மலேசியாவில் கொரோனா கிருமித்தொற்றைக் கட்டுப்படுத்த பிறக்கப்பட்டுள்ள நடமாட்டக் கட்டுப்பாட்டு ஆணை தளர்த்தப்பட்ட பிறகு மக்கள் வழக்கமான வாழ்க்கைமுறைக்குத் திரும்பிவிடலாம் என்று எண்ணுவர். ஆனால் அவ்வாறு செய்யக்கூடாது என்று முன்னாள் சுகாதார தலைமை இயக்குநர் இஸ்மாயில் மரைக்கான் கூறியுள்ளார்.

நாட்டில் கிருமிப் பரவல் நிலவரம் கட்டுக்குள் வந்தாலும் அனைவரும் தொடர்ந்து பாதுகாப்பான தூர இடைவெளியைக் கடைப்பிடிக்க வேண்டும் என அவர் அறிவுறுத்தினார். ஆண்டுதோறும் புனித ரமலான் மாதத்தில் நடைபெறும் நோன்பு சந்தைகள், திருமணங்கள் உள்ளிட்ட கூட்டம் கூடும் இடங்களைக் குறைந்தது ஆறு மாதங்களுக்குத் தவிர்க்க வேண்டும் என டாக்டர் இஸ்மாயில் சொன்னார்.

“இந்தக் காலகட்டத்தில் வாழ்க்கை எப்போதும்போல இருக்காது என்பதைப் புரிந்துகொள்ள வேண்டும். உலகம் முழுவதும் கடைப்பிடிக்கப்பட்டு வரும் முன்னெச்ச்சரிக்கை நடவடிக்கைகளை நமது நாட்டில் தொடர்ந்து கடைப்பிடிக்க வேண்டும். அவசியம் ஏற்பட்டாலொழிய வெளியே செல்ல வேண்டாம்,” என்றார் அவர்.

ஏப்ரல் 14ஆம் தேதி நடமாட்டக் கட்டுப்பாட்டு ஆணை முடிவுக்கு வந்த பிறகு ரமலான் சந்தைகளை நடத்துவதற்கு ஒப்புதல் அளிப்பதா என்பது குறித்து பரிசீலிக்கப்பட்டு வருவதாக கூட்டரசு பிரதேச அமைச்சர் அன்வார் மூசா நேற்று முன்தினம் தெரிவித்திருந்தார்.

அவரது அறிவிப்புக்கு மலேசியர்கள் சமூக ஊடகத்தில் எதிர்ப்பை வெளிப்படுத்தினர். மக்கள் பெருமளவில் கூடும் ரமலான் சந்தைகளில் கிருமிப் பரவினால் நாட்டில் கிருமித்தொற்று அலை மீண்டும் எழும் என அவர்கள் அச்சம் தெரிவித்தனர்.

இந்நிலையில், நடமாட்டக் கட்டுப்பாட்டு ஆணை நீக்கப்பட்டபின் எதை செய்ய வேண்டும், எதை செய்யக்கூடாது என்பது குறித்த விளக்கத்தை வெளியிடும் முயற்சியில் சுகாதார அமைச்சு ஈடுபட வேண்டும் என டாக்டர் இஸ்மாயில் கூறினார்.

#மலேசியா #கொவிட்-19


WHO: மலேசியாவில் கிருமித்தொற்று இம்மாத மத்தியில் உச்சத்தை எட்டலாம்

மலேசியாவின் கொரோனா கிருமித்தொற்று சம்பவங்கள் இம்மாதம் மத்தியில் உச்சத்தைத் தொடும் என்றும் அந்நாட்டில் கிருமித்தொற்று குறைவதற்கான அறிகுறிகள் தெரிகின்றன என்றும் உலக சுகாதார நிறுவனம் இன்று (ஏப்ரல் 2) தெரிவித்தது.

மலேசியாவில் இன்று 208 புதிய கிருமித்தொற்று சம்பவங்களும் மேலும் ஐந்து உயிரிழப்புகளும் உறுதிசெய்யப்பட்ட நிலையில் தற்போது மொத்தம் 3,116 பேர் கிருமி பாதிப்புக்குள்ளாகியுள்ளனர்; 50 பேர் உயிரிழந்துவிட்டனர்.

தென்கிழக்காசிய பகுதியில் ஆக அதிக கிருமித்தொற்று சம்பவங்கள் பதிவான நாடு மலேசியா என்று கூறப்படுகிறது.

கிருமி பரவலைக் கட்டுப்படுத்த மலேசியா பயணக் கட்டுப்பாடுகளையும் நடமாட்டக் கட்டுப்பாடுகளையும் விதித்துள்ளது.

இந்நிலையில், கிடைத்த தரவுகளின் அடிப்படையில் மலேசியாவில் கிருமித்தொற்றுக்காக மருத்துவ சிகிச்சை பெறுவோரின் எண்ணிக்கை ஏப்ரல் மத்தியில் உச்சத்தைக் காணும் என்று உலக சுகாதார நிறுவனம் முன்னுரைப்பதாக நிறுவனத்தைச் சேர்ந்த டாக்டர் யிங் ரூ லோ ராய்ட்டர்ஸ் செய்தி நிறுவனத்திடம் மின்னஞ்சல்வழி தெரிவித்தார்.

நிறுவனத்தின் முன்னுரைப்புகள் மாற வாய்ப்புள்ளது என்று குறிப்பிட்ட டாக்டர் லோ, நடப்பில் உள்ள கட்டுப்பாடுகள் தளர்த்தப்பட்டாலும் மக்கள் பாதுகாப்பான நடவடிக்கைகளைக் கைவிட்டாலும் குறைந்து வரும் கிருமித்தொற்றின் போக்கு மாறிடலாம் என்றார்.

தற்போது நடப்பில் உள்ள கட்டுப்பாடுகளால் புதிதாக பதிவாகும் கிருமித்தொற்று சம்பவங்கள் குறைந்துவருவதாக மலேசியாவின் சுகாதார அமைச்சு நேற்று குறிப்பிட்டது.

இந்நிலையில் கெடா, சிலாங்கூர், மலாக்கா, நெகிரி செம்பிலான், திரங்கானு ஆகிய ஐந்து மாநிலங்களும் இவ்வாண்டு நோன்பு மாத உணவுச் சந்தைகளுக்கு ஏற்பாடு செய்யப்போவதில்லை என்று முடிவு செய்திருக்கின்றன.

இருப்பினும் இந்த விவகாரத்தின் தொடர்பில் இன்னமும் ஒரு முடிவுக்கு வரவில்லை என்று மத்திய அமைச்சர்கள் தெரிவித்து உள்ளனர்.

இதற்கிடையே, இம்மாதம் 14ஆம் தேதி வரை நடப்பில் இருக்கும் நடமாட்டக் கட்டுப்பாட்டு ஆணை நீட்டிக்கப்படுமா என்பது குறித்து இன்னும் முடிவெடுக்கப்படவில்லை என்றும் அது குறித்து சுகாதார அமைச்சு முடிவு செய்யும் என்றும் மூத்த அமைச்சர் இஸ்மாயில் சப்ரி யாக்கோப் இன்று தெரிவித்தார்.

மேலும், நாளை முதல் மலேசியாவுக்குள் நுழையும் அனைவரும் 14 நாட்களுக்கு தடைகாப்பு நிலையங்களில் தனிமைப்படுத்தப்படுவர் என்றும் அவர் தெரிவித்தார்.

எந்த சோதனைச்சாவடி வழியாக நாட்டுக்குள் நுழைந்தாலும் அவர்கள் அனைவரும் வாகனங்கள் மூலம் தடைகாப்பு நிலையங்களுக்கு அனுப்பி வைக்கப்படுவர் என்றார் அவர்.

இந்தியாவில் சிக்கித் தவித்த 359 மலேசியர்கள் நாடு திரும்பியுள்ளதாகவும் திரு சப்ரி குறிப்பிட்டார். திருச்சியில் இருந்து அவர்கள் இன்று மாலை இரண்டு ஏர் ஏஷியா விமானங்கள் மூலம் மலேசியாவுக்குத் திரும்பினர்.

மலேசியாவில் நடப்பில் இருக்கும் நடமாட்டக் கட்டுப்பாட்டு ஆணையை மீறியதற்காக 4,000க்கும் அதிகமானோர் கைது செய்யப்பட்டிருப்பதாகவும் 100க்கு மேற்பட்டோர் மீது குற்றம் சாட்டப்பட்டிருப்பதாகவும் அவர் தெரிவித்தார்.

#மலேசியா#கொவிட்


நிதிச்சுமை: சிங்கப்பூரிலுள்ள மலேசியர்கள் கவலை

சிங்கப்பூரில் தங்கியிருக்கும் மலே சியர்களுக்கு வீட்டுக்கவலை ஒருபுறம் இருக்க, சிங்கப்பூரில் அவர்களுக்கு ஏற்பட்டுள்ள கூடுதல் நிதிச்சுமை பற்றியும் கவலை தெரிவித்துள்ளனர்.

மலேசிய அரசாங்கம் அந்நாட்டில் நடமாட்டக் கட்டுப்பாட்டு ஆணையை மார்ச் மாதம் 18ஆம் தேதி தொடங்கி மார்ச் மாதம் 31ஆம் தேதி முடிப்பதாக இருந்தது. பின்னர் அது இம்மாதம் 14ஆம் தேதி வரை நீட்டிக்கப்பட்டது.

ஒருவேளை, நடமாட்டக் கட்டுப்பாட்டு ஆணை மேலும் நீட்டிக்கப்பட்டால் பணத் தேவைக்கு என்ன செய்வது என்பதே மலேசியர்களின் பெருங்கவலையாக உள்ளது.

தங்கள் முதலாளிகள் தாங்கள் தங்க இடவசதி செய்திருப்பது குறித்து மகிழ்ச்சி தெரிவித்த மலேசியர்கள், கட்டுப்பாட்டு ஆணை நீட்டிக்கப்பட்டால் செலவு இன்னும் அதிகமாகும் என்றும் கூறினர்.

உதவி ரசாயன நிபுணரான 25 வயது எடி மனோவா, மலேசியாவின் நடமாட்டக் கட்டுப்பாட்டு ஆணை நடைமுறைக்கு வந்ததிலிருந்து தமது நிறுவனம் சிங்கப்பூரில் ஏற்பாடு செய்த வாடகை அறையில் தங்கியுள்ளார்.

“நடமாட்டக் கட்டுப்பாட்டு ஆணை நீட்டிக்கப்பட்டால் தங்கும் அறைக்கான வாடகையை நானே செலுத்த வேண்டியிருக்கும். எனது நிறுவனம் வாடகைக் கட்டணம் செலுத்தவில்லை என்றாலும் நான் என் சொந்த பணத்தைச் செலுத்தி சிங்கப்பூரில் தொடர்ந்து தங்கியிருக்க முடிவு செய்துள்ளேன். காரணம், சம்பளமில்லா விடுப்பை எடுக்க என்னால் இயலாது,” என்றார்.

துணைப் போலிஸ் படை அதிகாரியாக பணியாற்றும் திரு வோங், “தற்போது சிங்கப்பூரில் தங்க என் முதலாளி ஏற்பாடு செய்துள்ளார். ஆனால், எதிர்காலத்தில், ஊழியர்கள் தங்குவதற்கு எங்கள் நிறுவனம் ஏற்பாடு செய்திருக்கும் ஐந்து குறைந்த கட்டண ஹோட்டல்களில் தங்க ஒரு நாளைக்கு $15 வரை நாங்கள் வாடகை செலுத்த வேண்டியிருக்கும் என்று எங்களுக்குச் சொல்லப்பட்டுள்ளது,” என்றார்.

“அப்படி என்றால் இரண்டு வாரங்களுக்கு நாங்கள் $210 செலுத்த வேண்டியிருக்கும். இந்தக் கூடுதல் செலவை ஈடுகட்டுவது சிரமாக இருக்கும்,” என்றும் திரு வோங் தமது கவலையைத் தெரிவித்தார்.

#சிங்கப்பூர் #மலேசியர்


70 கர்ப்பிணிகள், 10 குழந்தைகள் சிங்கப்பூரிலிருந்து பேருந்து மூலம் மலேசியா திரும்பினர்

சிங்கப்பூரில் பணிபுரிந்து வந்த மலேசிய கர்ப்பிணிகள் 70 பேர், 10 குழந்தைகள், உடற்குறையுடயோர் போன்றவர்கள் ஜோகூர் காஸ்வே இணைப்புப் பாலம் வழியாக தாயகத்துக்கு அழைத்துச் செல்லப்பட்டனர்.

சிங்கப்பூரில் இருக்கும் மலேசிய தூதரகத்தின் உதவியுடன் இந்த நடவடிக்கை மேற்கொள்ளப்பட்டது.

“இரண்டு பேருந்துகளில் அவர்கள் மலேசியாவுக்கு அழைத்து வரப்பட்டனர். அதற்கு முன்பு அவர்கள் அனைவரும் கிராஞ்சி எம்ஆர்டி நிலையத்தில் இன்று காலை 10 மணியளவில் குழுமினர்,” என சிங்கப்பூருக்கான மலேசியாவின் துணைத் தூதர் முகமது ராட்ஸி ஜமாலுதீன் கூறினார்.
 அந்தப் பெண்களில் சிலர் நிறைமாத கர்ப்பிணிகளாக இருந்ததால் இந்தக் குழுவுக்கு சிறப்பு கவனம் அளிக்கப்பட்டது என்று திரு முகமது ராட்ஸி கூறினார்.

“இரு நாடுகளிலும் வெளிநாட்டுப் பயணிகளுக்கு பல்வேறு கட்டுப்பாடுகள் விதிக்கப்பட்டுள்ளன; அவை அடிக்கடி மாறி வருகின்றன. அதனால், இவர்கள் விரைவில் நாடு திரும்புவது நல்லது என்பதால் அவர்களுக்கு இந்த ஏற்பாடு செய்யப்பட்டது,” என்று அவர் குறிப்பிட்டார்.

இன்று (ஏப்ரல் 3) முதல் மலேசியாவுக்குள் நுழைவோர் 14 நாட்களுக்கு தனிமைப்படுத்தப்படுவர் என்று மார்ச் 31ஆம் தேதி மலேசிய அரசாங்கம் அறிவித்தது.

மலேசியாவில் நடமாட்டக் கட்டுப்பாட்டு ஆணை நடப்பில் இருப்பதால், வாகனங்கள் இல்லாத மலேசியர்கள் சிலர் காஸ்வே வழியாக நடந்து மலேசியாவுக்குச் சென்றனர்.

#மலேசியா #சிங்கப்பூர் #கொவிட்-19


மலேசியாவில் 3,333 பேர் கிருமியால் பாதிப்பு

கோலாலம்பூர்: மலேசிய நாட்டில் நேற்று மட்டும் 217 புதிய கொரோனா கிருமித்தொற்று சம்பவங்கள் இடம்பெற்றதாக தெரி விக்கப்பட்டுள்ளது.

இதையும் சேர்த்து அந்நாட்டில் இந்த கொடிய நோய்க் கிருமி தொற்றியவர்களின் எண்ணிக்கை 3,333ஆக உயர்ந்துள்ளது.

அத்துடன், ஒரே நாளில் மேலும் மூன்று பேர் இறந்து மரண எண்ணிக்கையும் 53ஆக உயர்ந்துள்ளதாக மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா தெரிவித்துள்ளார்.

மேலும், கொரோனா கிருமித்தொற்றுக்கு ஆளான 60 பேர் சிகிச்சையில் குணமடைந்து வீடு திரும்பி விட்டதாகவும் அவர் மேலும் தெரிவித்தார்.

இதன்படி, மலேசியாவில் இந்த நோயிலிருந்து குணமடைந்தவர்கள் விகிதம் 24.8% என்று தெரிவிக்கப்பட்டுள்ளது.

மற்றபடி, இந்தக் கிருமித்ெதாற்றுக்கு ஆளானவர்களில் 108 பேர் தீவிர சிகிச்சைப் பிரிவில் இருப்பதாகவும் இவர்களில் 54 பேருக்கு உயிர்க்காப்புக் கருவியின் உதவி தேவைப்படுவதாகவும் அவர் விளக்கினார்.

இந்நிலையில், நாட்டில் நடமாட்டக் கட்டுப்பாடுகள் புனித ரமலான் மாதத்துக்கும் நீட்டிக்கப்படுமானால் ரமலான் சந்தைகள் நடத்த அனுமதிக்கப்பட மாட்டாது என்று மலேசியாவின் மூத்த அமைச்சர் இஸ்மாயில் சாப்ரி யாக்கோப் தெரிவித்துள்ளார்.

மலேசியாவில் தற்பொழுது அமலில் உள்ள நடமாட்டக் கட்டுப்பாட்டு ஆணை 17வது நாளாக நீடிக்கிறது. இது நீட்டிக்கப்படுமா என்பது குறித்து இன்னும் எந்த முடிவும் எடுக்கப்படவில்லை என்று அந்நாட்டு அதிகாரிகள் தெளிவுபடுத்தினர்.

தற்போதைய நிலையில் மலேசியாவின் நடமாட்டக் கட்டுபாட்டு ஆணை இம்மாதம் 14ஆம் தேதிவரை நடப்பிலிருக்கும்.

அங்கு புனித நோன்பு மாதத்தில் முஸ்லிம்கள் நோன்பு துறக்கும் நேரத்தில் உணவு உண்ண ஏதுவாக ரமலான் மாத சந்தைகள் நடத்தப்படுவது வழக்கம்.

இது குறித்துப் பேசிய டாக்டர் இஸ்மாயில், “நடமாட்டக் கட்டுபாடு ஆணை அமலில் இருக்கும்வரை ரமலான் சந்தைககளை நடத்துவதில்லை என்ற முடிவுக்கு வந்துள்ளோம்,” என்றார்.

“அதன்பின்னர், அந்த ஆணை நீடிக்கப்படவில்லை என்றால், தேசிய பாதுகாப்பு மன்றம் மக்கள் கடைப்பிடிக்க வேண்டிய நடைமுறை அறிக்கை வெளியிடப்படும்.

“இது ரமலான் மாத சந்தைகள் இருக்குமா என்பதைத் தெளிவுபடுத்தும்,” என்றும் டாக்டர் இஸ்மாயில் தெரிவித்தார்.


மலேசியாவில் கூட்டுரிமை வீடு மூடப்பட்டது

கோலாலம்பூரில் உள்ள சிட்டி ஒன் டவர் தனியார் கூட்டுரிமை வீட்டு குடியிருப்பாளர்களில் 17 பேருக்கு கிருமி தொற்றியிருப்பது கண்டுபிடிக்கப்பட்டதால் அந்த கட்டடம் முழுவதும் நேற்று சுற்றி வளைக்கப்பட்டு அதிகாரிகள், அைனவருக்கும் தொற்றுக் கிருமி பரிசோதனை நடத்தினர்.

படம்: ஏமி வோங்


கிருமித்தொற்றால் பாதிக்கப்பட்டவர்களுடன் தொடர்பில் இருந்த 40,000 பேரை அடையாளம் கண்டுள்ளது மலேசியா

கொரோனா கிருமித்தொற்றால் பாதிக்கப்பட்டவர்களுடன் தொடர்பில் இருந்த 40,000 பேர் கொண்ட சங்கிலியை மலேசிய போலிசார் அடையாளம் கண்டுள்ளனர்.

இவர்களில் தப்லிக் ஜமாத் குழுமமும் அடங்கும் என்று பெர்னாமா செய்தி நிறுவனம் இன்று (ஏப்ரல் 4) தெரிவித்தது.

கிடைத்த தரவுகளை குற்றவியல் புலனாய்வுத் துறையைச் சேர்ந்த பணிக் குழு ஆராய்ந்ததாக மலேசியப் போலிஸ் படைத் தலைவர் அப்துல் ஹமீது பாடோர் கூறினார்.

தரவுகளை சுகாதார அமைச்சு கொடுத்ததாக அவர் தெரிவித்தார். அதன் மூலம் கொவிட்-19 எனப்படும் கொரோனா கிருமித்தொற்றுக்கான மருத்துவப் பரிசோதனைக்கு செல்ல வேண்டியவர்களை போலிசார் அடையாளம் கண்டிருப்பதாக அவர் கூறினார்.

“அண்மையில் ஸ்ரீ பெட்டாலிங் பள்ளிவாசலில் நடைபெற்ற சமய நிகழ்வில் கலந்துகொண்டு ஏறத்தாழ 11,000 தப்லிக் ஜமாத் உறுப்பினர்களை அடையாளம் காண நாங்கள் சுகாதார அமைச்சுக்கு உதவியுள்ளோம்,” என்று இன்ஸ்பெக்டர் ஜெனரல் ஹமீது.

வெளிநாடுகளில் இருக்கும் தப்லிக் ஜமாத் உறுப்பினர்களைப் பற்றிய விவரங்களையும் சேகரித்து வருவதாக அவர் தெரிவித்தார். அவர்களைப் பற்றி விவரங்கள் குடிநுழைவுத் துறையிடம் ஒப்படைக்கப்படும் என்றார் அவர்.

அவர்கள் மலேசியா திரும்பியதும் தேவையான நடவடிக்கைகளை எடுக்க இது உதவும் என்று திரு ஹமீது கூறினார்.

இதற்கிடையே, கொரோனா கிருமித்தொற்றைக் கட்டுப்படுத்த ஜோகூர் மாநிலம் எங்கும் 54 தனிமைப்படுத்தும் நிலையங்களை அம்மாநில அரசாங்கம் அமைத்துள்ளது.

"தேவை ஏற்பட்டால் தனிமைப்படுத்தும் இடங்களாக மாற்ற ஏதுவான மற்ற இடங்கள் அடையாளம் காணப்படும். ஹோட்டல்களும் தனியார் கட்டடங்களும் இவற்றில் அடங்கும்,” என்றார் ஜோகூர் மாநிலத்தின் சுகாதார, சுற்றுப்புறக் குழுத் தலைவரும் சட்டமன்ற உறுப்பினருமான திரு வித்யானந்தன்.

இதற்கிடையே, இன்று உறுதி செய்யப்பட்ட 150 சம்பவங்களையும் சேர்த்து மலேசியாவில் மொத்தம் 3,483 பேர் கிருமித்தொற்றால் பாதிக்கப்பட்டுள்ளனர்; இன்று பதிவான புதிய நான்கு மரணங்களையும் சேர்த்து, உயிரிழந்தோரின் எண்ணிக்கை 57ஆக உயர்ந்துள்ளது.

இந்நிலையில், மலேசியாவில் நடப்பில் இருக்கும் நடமாட்டக் கட்டுப்பாட்டு ஆணை நீட்டிக்கப்படுமா என்பது குறித்து இம்மாதம் 10ஆம் தேதி முடிவு செய்யப்படும் என்று சுகாதார அமைச்சின் நிர்வாக இயக்குநர் டாக்டர் நூர் ஹிஷாம் அப்துல்லா குறிப்பிட்டார்.


' சிங்கப்பூரில் பணிபுரியும் மலேசியர்கள் 14 நாட்களுக்குத் தனிமைப்படுத்தப்படமாட்டார்கள்; ஆனால்...'

நாடு திரும்ப திட்டமிடும் சிங்கப்பூரில் பணிபுரியும் மலேசியர்கள் 14 நாட்களுக்குத் தனிமைப்படுத்தப்படமாட்டார்கள் என்று மலேசிய அரசாங்கம் அறிவித்துள்ளது. ஆனால் அதற்கான நிபந்தனைகளை அது விதித்துள்ளது.

மலேசிய ஊழியர்கள் நாடு திரும்புவதற்கு முன்பு சிங்கப்பூரில் கொரோனா கிருமித்தொற்றுக்கான மருத்துவப் பரிசோதனையைச் செய்துகொள்ள வேண்டும்.

தங்களுக்கு கிருமித்தொற்று ஏற்படவில்லை என்பதை உறுதி செய்யும் மருத்துவப் பரிசோதனைச் சான்றிதழை அவர்கள் பெற வேண்டும்.

இந்தச் சான்றிதழை அவர்கள் மலேசிய குடிநுழைவு அதிகாரிகளிடம் காட்ட வேண்டும். இந்த நிபந்தனைகளை நிறைவேற்றும் மலேசிய ஊழியர்கள் மலேசியாவுக்குள் அனுமதிக்கப்படுவர்.

“சிங்கப்பூரில் பணிபுரியும் மலேசியர்களுக்கு கொரோனா கிருமித்தொற்று ஏற்படவில்லை என்றால் அவர்கள் 14 நாட்களுக்குத் தனிமைப்படுத்தப்படமாட்டார்கள். என்று மலேசிய குடிநுழைவுத் துறையின் தலைமை இயக்குநர் கைரூல் ஸாமி தாவூத் ஜோகூர் குடிநுழைவுத் துறையிடம் அனுப்பிய கடிதத்தில் குறிப்பிட்டிருப்பதாக மலேசியாகினி செய்தி நிறுவனம் தெரிவித்தது.

இந்தச் செய்தி உண்மையானதுதான் என்று திரு கைரூல் மலேசியாகினியிடம் உறுதி செய்துள்ளார். மலேசியாவின் நடமாட்டக் கட்டுப்பாடு உத்தரவின் இரண்டாம் கட்டத்தின்கீழ் வெளிநாடுகளிலிருந்து திரும்பும் மலேசியர்கள் தனிமைப்படுத்தும் நிலையங்களில் இரண்டு வாரங்களுக்கு இருக்க வேண்டும்.

#மலேசியா #கொவிட்-19


மலேசியர்கள் மேலும் பலர் தாயகம் திரும்ப ஆயத்தம்

ஜோகூர் பாரு: சிங்கப்பூரில் தங்கி இருக்கும் மலேசியர்களில் மேலும் பலர் தாயகம் திரும்புவார்கள் என்று மலேசியாவின் ஜோகூர் மாநில குடிநுழைவுத்துறை எதிர்பார்க்கிறது.

கொரோனா கிருமித் தொற்றைத் துடைத்து ஒழிப்பதற்காக சிங்கப்பூர் எடுத்துவரும் மிகக்கடுமையான நடவடிக்கைகளே இதற்குக் காரண மெனத் தெரிவிக்கப்பட்டுள்ளது.

ஜோகூர் பாருவில் உள்ள சுல்தான் இஸ்கந்தர் குடிநுழைவு மற்றும் தனிமை வளாகம் வழியாகவும் இரண்டாவது பாலத்தில் இருக்கும் காம்ப்ளக்ஸ் சுல்தான் அபு பக்கர் வழியாகவும் அதிகம் பேர் வருவார்கள் என்று எதிர்பார்த்து அதற்குத் தாங்கள் ஆயத்தமாக இருப்பதாக ஜோகூரின் குடிநுழைவுத்துறை இயக்குநர் பகாருதீன் தாஹிர் தெரிவித்தார்.

சிங்கப்பூரில் இருந்து மார்ச் 18 முதல் மார்ச் 31 வரை வந்தவர்களைவிட ஏப்ரல் 1 முதல் 14 வரை தாயகம் திரும்பும் மலேசியர்கள் எண்ணிக்கை அதிகமாக இருக்கும் என்று ஜோகூர் குடிநுழைவுத் துறை எதிர்பார்ப்பதாக அவர் குறிப்பிட்டார்.

சிங்கப்பூரில் வேலை பார்க்கும் மலேசியர்கள் எதிர்நோக்கும் பல கட்டுப்பாடுகளே இதற்குக் காரணம் என்று ஜோகூர் பாருவில் அவர் சனிக்கிழமை கூறினார்.

சிங்கப்பூர் பல நடவடிக்கைகளை அறிவித்து இருப்பதை அடுத்து அங்குள்ள மலேசியர்கள் நாடு திரும்ப மலேசிய அரசாங்கம் அனுமதிக்கவேண்டும் என்று ஜோகூர் பாரு நாடாளுமன்ற உறுப்பினர் அக்மால் நாசிர் வெள்ளிக்கிழமை கோரிக்கை விடுத்து இருந்தார்.

சிங்கப்பூரில் இருந்து தாயகம் திரும்பும் மலேசியர்களுக்கு கொரோனா கிருமித்தொற்று இல்லை எனில் அவர்கள் 14 நாட்கள் தனிமைப்படுத்தப்படமாட்டார்கள் என்று மலேசிய அரசு தெரிவித்துள்ளதாக மலேசியகினி சனிக்கிழமை குறிப்பிட்டு இருந்தது.

இதனிடையே, ஜோகூரில் கொரோனா கிருமித்தொற்று பெருகினால் அதைச் சமாளிக்க ஏதுவாக மாநிலம் முழுவதும் 54 தனிமை இடங்கள் தயாராக இருப்பதாக அந்த மாநில அரசாங்கம் அரசிதழில் குறிப்பிட்டுள்ளது.

அவற்றில் 14 இடங்கள் ஏற்கெனவே செயல்பட தொடங்கிவிட்டதாக ஜோகூர் மாநிலத்தின் சுகாதார, சுற்றுப்புறக் குழுவின் தலைவர் ஆர் வித்யானந்தன் குறிப்பிட்டார்.

தேவை எனில் இதர இடங்களை அரசாங்கம் அடையாளம் காணும் என்றும் அந்த இடங்களைத் தனிமை நிலையங்களாகப் பயன்படுத்திக்கொள்ள முடியும் என்றும் அவர் மேலும் கூறினார்.

 பொருத்தமான ஹோட்டல்கள், தனியார் கட்டடங்கள், ஆகியவை அவற்றில் அடங்கும் என்றும் வித்யானந்தன் தெரிவித்தார்.

இவ்வேளையில், சிங்கப்பூரில் வேலை பார்க்கும் மலேசியர்கள் தன்னைத் தொடர்பு கொண்டு பலவற்றையும் பற்றி விசாரித்து வருவதாகவும் ஊர் திரும்புவோருக்கு கிருமித்தொற்று இல்லை என்பதைத் தெரிவிக்கும் பத்திரங்கள் தேவை என்று மலேசிய குடிநுழைவுத்துறை கட்டாயமாகக் கேட்பதால் தாங்கள் தாயகம் திரும்ப முடியவில்லை என்று அவர்கள் புகார் தெரிவிப்பதாகவும் ஸ்துலாங் தொகுதி சட்டமன்ற உறுப்பினர் ஆண்ட்ரு சென் குறிப்பிட்டார்.

இதன் தொடர்பில் உதவும்படி சிங்கப்பூரின் சுகாதார அமைச்சர், மனிதவள அமைச்சருடன் தான் தொடர்பு கொண்டு கேட்டதாகவும் அவர் கூறினார்.


மலேசியாவில் மேலும் 3 'கொவிட்-19 சிவப்பு பகுதிகள்' அறிவிப்பு

மலேசியாவில் மேலும் மூன்று பகுதிகள் ‘கொவிட்-19 அபாயமுள்ள சிவப்புப் பகுதிகளாக’ அறிவிக்கப்பட்டுள்ளன என்று சுகாதார அமைச்சு இன்று (ஏப்ரல் 7) தெரிவித்தது.

நேற்று நண்பகல் நிலவரப்படி புத்ராஜெயாவின் மத்திய பகுதி, ரெம்பாவ், நெகிரி செம்பிலான், மலாக்காவில் உள்ள ஜாசின் ஆகியவை ‘சிவப்பு பகுதி’களாக அறிவிக்கப்பட்டிருந்தன. இவை ஒவ்வொன்றிலும் 40க்கு மேற்பட்ட கொவிட்-19 சம்பவங்கள் பதிவானதையடுத்து அந்த அறிவிப்பு செய்யப்பட்டது.

புத்ராஜெயாவிலும் ரெம்பாவ்விலும் தலா 41 சம்பவங்களும் ஜாசினில் 42 சம்பவங்களும் நேற்று பதிவாகின.

நெகிரி செம்பிலானில் ஏற்கெனவே சிரம்பான் ‘சிவப்பு பகுதியாக’ அறிவிக்கப்பட்டிருந்த நிலையில் ரெம்பாவ்வும் அந்த நிலைக்குச் சென்றுள்ளது. மலாக்காவின் முதல் சிவப்புப் பகுதியாக ஜாசின் அறிவிக்கப்பட்டுள்ளது.

ஆக அதிகமாக 386 கொவிட்-19 சம்பவங்களுடன் லெம்பா பென்டாய் முதலிடத்திலும் 324 சம்பவங்களுடன் ஹுலு லெங்காட் இரண்டாமிடத்திலும் 296 சம்பவங்களுடன் பெட்டாலிங் மாவட்டம் மூன்றாமிடத்திலும் இருப்பது குறிப்பிடத்தக்கது.


புதுடெல்லியிலிருந்து மீட்பு விமானத்தில் ஏற 8 மலேசியர்களுக்கு அனுமதி மறுத்த இந்தியா

இந்தியாவில் சிக்கித் தவிக்கும் மலேசியர்களை தாயகத்துக்கு அழைத்துச் செல்லும் நோக்கில் ஏற்பாடு செய்யப்பட்ட மீட்பு விமானத்தில் ஏறுவதற்கு 8 மலேசியர்களுக்கு இந்தியா அனுமதி மறுத்துள்ளது.

அவர்கள் புதுடெல்லியில் நடைபெற்ற சமயக்கூட்டத்தில் பங்கேற்றிருக்கலாம் என்ற காரணத்தால், புதுடெல்லியிலிருந்து கிளம்பிய விமானத்தில் ஏற அவர்களை அனுமதிக்கவில்லை.

சுற்றுலா விசாவில் இருந்துகொண்டு அந்த சமயக்கூட்டத்தில் பங்கேற்றதாக இந்தியா தயாரித்துள்ள கருப்புப் பட்டியலில் இருக்கும் 960 வெளிநாட்டவர்களில் பலர் மலேசியர்கள்.

தடுக்கப்பட்ட 8 மலேசியர்களும் டெல்லியின் வெவ்வேறு பகுதிகளில் தங்கியிருப்பதாகவும் அவர்கள் மலேசியாவுக்குச் செல்லும் மீட்பு விமானத்தில் ஏற பதிவு செய்திருந்ததாகவும் பெர்னாமா குறிப்பிட்டது.

டப்லிக் தலைமையகத்திலிருந்து வெளியேற்றப்பட்ட வெளிநாட்டவர்கள் டெல்லியில் தற்காலிகமாக அமைக்கப்பட்டுள்ள தனிமைப்படுத்தப்படும் வளாகங்களில் தங்கவைக்கப்பட்டுள்ளனர்.

அந்த இடங்கள் சுகாதாரமானவையாக இல்லை என்றும் சரியாக உணவு மற்றும் மருந்து கிடைக்கவில்லை என்றும் மலேசியாவில் இருக்கும் தம் குடும்பத்தாரிடம் அவர்கள் தெரிவித்ததாகவும் கூறப்பட்டது.

இதற்கிடையே, டெல்லியின் ராஜிவ் காந்தி சிறப்பு மருத்துவமனையில் சிகிச்சை பெற்று வந்த 61 வயது மலேசியர் கடந்த புதன்கிழமை உயிரிழந்துவிட்டதாகத் தெரிவிக்கப்பட்டது. ஆனால், அவரது மரணம் கொவிட்-19 உடன் தொடர்புடையதல்ல என்றும் கூறப்பட்டது.


மலேசியாவில் ஆசிரியர், 20 மாணவர்களுக்கு கிருமித்தொற்று; 70 மாணவர்கள் தனிமைப்படுத்தப்பட்டனர்

மலேசியாவின் மலாக்காவில் ‘கொவிட்-19 சிவப்பு பகுதியாக’ அறிவிக்கப்பட்டுள்ள ஜாசினில் உள்ள சமயப் பள்ளியைச் சேர்ந்த மாணவர்களில் சிலருக்கு கிருமித்தொற்று உறுதி செய்யப்பட்டிருப்பதையடுத்து, அந்த பள்ளியைச் சேர்ந்த சுமார் 70 மாணவர்கள் தனிமைப்படுத்தப்பட்டுள்ளனர்.

அந்தப் பள்ளியில் ஓர் ஆசிரியர், 20 மாணவர்கள் ஆகியோருக்கு கிருமித்தொற்று உறுதி செய்யப்பட்டதையடுத்து, அவர்கள் அனைவரும் அலோர் கஜாவில் உள்ள தடைகாப்பு நிலையத்துக்கு மாற்றப்பட்டிருப்பதாக அதிகாரிகள் தெரிவித்தனர்.

அந்த மாணவர்களுக்கு ஸ்ரீ பெட்டாலிங் பள்ளிவாசல் குழுமத்துடன் தொடர்புடையவர்கள் என்று தெரிவிக்கப்பட்டுள்ளது.

இந்த மாணவர்கள் 14 நாட்களுக்குத் தடைகாப்பு ஆணையைப் பூர்த்தி செய்வர் என்று ஜாசின் ஓசிபிடி துணை கண்காணிப்பாளர் மிஸ்பானி ஹம்டன் இன்று (ஏப்ரல் 7) தெரிவித்தார்.
 அந்த மாணவர்கள் 13 முதல் 21 வயதுக்குட்பட்டவர்கள் என்று தெரிவிக்கப்பட்டுள்ளாது.

இந்நிலையில், மலேசியாவில் இன்று புதிதாக 170 பேருக்கு கிருமித்தொற்று பதிவானது. அதனையடுத்து அங்கு கிருமித்தொற்றால் பாதிக்கப்பட்டவர்களின் மொத்த எண்ணிக்கை 3,963 ஆகியுள்ளது.

இன்று ஒருவர் உயிரிழந்ததையடுத்து, அங்கு உயிரிழந்தோர் எண்ணிக்கை 63 ஆகியுள்ளது.

இன்று மேலும் 80 பேர் குணமடைந்ததையடுத்து, மொத்தம் 1.321 பேர் குணமடைந்துள்ளனர். தற்போது 92 பேர் தீவிர சிகிச்சைப் பிரிவில் இருப்பதாகவும் அவர்களில் 50 பேருக்கு செயற்கை சுவாசக் கருவி பொருத்தப்பட்டிருப்பதாகவும் தெரிவிக்கப்பட்டுள்ளது.


மலேசியாவில் வெளிநாட்டினர் அதிகம் தங்கியுள்ள 2 கட்டடங்களில் கிருமித்தொற்று; 5,000 பேருக்கு பரிசோதிக்க முடிவு

கோலாலம்பூரில் உள்ள சிலாங்கூர் மேன்சன், மலாயன் மேன்சன் ஆகிய இரு கட்டடங்களில் விரிவுபடுத்தப்பட்ட நடமாட்டக் கட்டுப்பாட்டு ஆணை நடைமுறைப்படுத்தப்பட்டுள்ளது.

இந்தக் கட்டடங்களில் கொவிட்-19 கிருமித் தொற்றால் 15 பேர் பாதிக்கப்பட்டதைத் தொடர்ந்து நடமாட்டக் கட்டுப்பாட்டு ஆணை மிகவும் கடுமையாக்கப்பட்டுள்ளதாக மலேசியாவின் தற்காப்பு அமைச்சர் இஸ்மாயில் சப்ரி யாக்கோப் அறிவித்தார்.

இவ்விடங்களில் பெருமளவிலான வெளிநாட்டினர் உட்பட சுமார் 5,000 பேர் தங்கியுள்ளனர்.

அவர்கள் அவ்விடத்தைவிட்டு வெளியேறுவதற்குத் தடை விதிக்கப்பட்டுள்ளது.

அத்தியாவசியப் பொருட்கள் விற்கும் கடைகளைத் தவிர மற்ற அனைத்து கடைகளும் மூடப்பட்டுள்ளன.

இன்று நடப்புக்கு வந்த இந்த கடுமையாக்கப்பட்ட கட்டுப்பாடுகள் அப்பகுதியில் உள்ள அனைவருக்கும் மருத்துவப் பரிசோதனை முடியும் வரை நடப்பில் இருக்கும் என்று கூறப்படுகிறது. 10 நாட்களில் அங்குள்ள அனைவருக்கும் மருத்துவப் பரிசோதனைகள் செய்து முடிக்கப்படும் என்றும் தெரிவிக்கப்பட்டது.

பாகிஸ்தான், பங்ளாதேஷ் மற்றும் இந்தியா ஆகிய மூன்று நாடுகளைச் சேர்ந்தவர்கள் இக்கட்டடங்களில் அதிகம் வசிப்பதால் அந்தந்த தூதரகங்களோடு இணைந்து பணியாற்றப்போவதாக மலேசியா கூறியுள்ளது.